Service Charge Aai Behey Gavaidhah Amal Kuran Fashaifi - Vaguthu\nވަޒީފާއާބެހޭ ޤާނޫނަށް ގެނެވުނު6ވަނަ އިޞްލާޙާ ގުޅިގެން، ލޭބަރ ރިލޭޝަންސް އޮތޯރިޓީން އެކުލަވާލަންޖެހޭ ސަރވިސްޗާޖާބެހޭ ގަވައިދު ދިވެހިސަރުކާރުގެ ގެޒެޓުގައި މިއަދު ޝާއިޢުކޮށް އަމަލު ކުރަން ފަށައިފިއެވެ.\nމި ގަވައިދުގައި، ވިޔަފާރިތަކުން ސަރވިސްޗާޖް ނަގަންޖެހޭ ގޮތާއި، މުވައްޒަފުންގެ މެދުގައި ސަރވިސްޗާޖް ބެހުމުގައި ޢަމަލުކުރަންޖެހޭގޮތާއި، ވަޒީފާދޭ ފަރާތްތަކުން ސަރވިސްޗާޖްގެ މަޢުލޫމާތު ހުށަހެޅުމުގައި ޢަމަލުކުރަންޖެހޭ އުސޫލުތައް ކަނޑައަޅާފައިވެއެވެ.\nއެގޮތުން ޓޫރިސްޓް ރިޒޯޓުތަކާއި، ޓޫރިސްޓް ހޮޓާތަކާއި، ޓޫރިސްޓް ގެސްޓްހައުސްތަކާއި، ޓްރެއިނިންގ ރިޒޯޓްތަކާއި، ޓްރާންސިޓް ހޮޓާތަކާއި، ސިޓީ ހޮޓާތަކާއި، ޓޫރިސްޓް އުޅަނދުތަކާއި، ޔޮޓް ބަނދަރުތަކާއި، އިންޓަގްރޭޓަޑް ޓޫރިސްޓް ރިޒޯޓްތަކާއި، ޕްރައިވެޓް އައިލެންޑްތަކުން %10 އަށްވުރެ މަދުނޫން އަދަދަކުން ސަރވިސްޗާޖް ނަގަންޖެހެއެވެ. އެހެންނަމަވެސް، އެފަދަ ތަންތަނުގައި މުދާ ވިއްކުމަށް ޤާއިމްކޮށްފައިވާ ފިހާރަތަކުން ވިއްކާ މުދަލުން ސަރވިސްޗާޖް ނެގުން ލާޒިމެއް ނޫނެވެ.\nމީގެ އިތުރުން ސަރވިސްޗާޖް ނެގުން ލާޒިމުވާ ވިޔަފާރިތައް ފިޔަވައި އެހެން ވިޔަފާރިތަކުން ސަރވިސްޗާޖް ނަގާނަމަ އަމަލުކުރާނެގޮތްވެސް ގަވާއިދުގައި ބަޔާންކޮށްފައިވެއެވެ.\nސަރވިސްޗާޖުގެ މަޢުލޫމާތު ވަޒީފާދޭ ކޮންމެ ފަރާތަކުންވެސް، ކޮންމެ އަހަރެއްގެ އެޕްރީލް މަހުގެ 1 ވަނަ ދުވަހާއި އޮކްޓޫބަރު މަހުގެ 1 ވަނަ ދުވަހުގެ ކުރިން ލޭބަރ ރިލޭޝަންސް އޮތޯރިޓީން ކަނޑައަޅާގޮތެއްގެ މަތިން، އެ އޮތޯރިޓީއަށާއި މީރާއަށް ހުށަހަޅަންޖެހެއެވެ.\nސަރވިސްޗާޖާބެހޭ ގަވާއިދަށް ޢަމަލުކުރަން ފެށިއިރު ސާވިސް ޗާޖް ބަހާއި ގޮތާއި މެދު އަބަދުވެސް ފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުންގެ މެދުގައި ބޮޑެތި ކަންބޮޑުވުންތަކެއް ހުރެއެވެ.\nމާޗް 17, 2021 00:17\nކަމަކު ނުދޭ ތިޔަގޮތެއް ކަމެއް ބޭނުންވީމަ ކަމަކަށް ކަމެއް ކުރުން ތީ އަހަރުންނައް ކޮއްދޭކަމެއް ނޫން\nމާޗް 17, 2021 09:37\nޥޯޓަށް ޖެ ހި ރޮކެޓެއް މީ... ކުރީގަ ވެސް ގަވައިދު އޮތް ... އަމަލު ނުކުރަނީ\nމާޗް 17, 2021 08:07\nމުވައްޒަފުންގެ މެދުގައި މުސާރައިގެ ހަމަހަމަކަން ޤާއިމުކުރާނެކަމަށް ބުނެ އައި ސްރުކާރުން އަދިވެސް މުވައްޒަފުންގެ މުސާރައިގެ ތަފާތުކަން ފެނެއެވެ. އިދާރީ މީހަކަށް 6000 ރ އެވެ. ޓީޗަރަކަށް ނަރުހަކަށް 14000 ރ އެވެ. ހަމަ ދިވެހިރައްޔިތުންނެވެ. އަނބިދަރިން ގެންގުޅޭ ފަރުދުންނެވެ. ގެދޮރާއި ފަސޭހަކަން އެންމެންވެސް ބޭނުންވެއެވެ.\nމާޗް 17, 2021 08:24\nލޭބަރ އޮތޯރިޓީން ބަލަންވީ ، ޖުމްލަ ކި ހާވަރެއްތޯ މަ ހަކު ލިބެނީ / މަކަރު ހަދާ ރިސޯޓްތައް ޖޫރިމަނާ\nމާޗް 17, 2021 08:36\nމިއީ އެމް ޑީ ޕީ ގެ ތަފާތަކީ ބޮސްމީހާގެ އެކައުންޓަށް މިލިޔަން ޑޮލަރުލުމުގެ ބަދަލުގައި އެމް ޑީ ޕީ އަބަދުވެސް ނިކަމެތިންނަށް ވިސްނާނެ. ސާބަސް އެމް ޑީ ޕީ ވެރިން އަދި މަޖިލީސް މެމްބަރުން. ސަންސިޔާމުން ސަވިސްޗަރޖަށް -/250ރ ދިގެން މަކަރުޖެހި ޒަމާން މާޒީވެއްޖެގޮސްފި...


SunOnline: Amihlla leyaai karunaige koarah genbemundhaa Rohingya muslimun\nއަމިއްލަ ލެޔާއި ކަރުނައިގެ ކޯރަށް ގެނބެމުން ދާ ރޮހިންގާ މުސްލިމުން\nއަޙުމަދު މާޖިދު 08 Sep 2017, 14:45\nރޮހިންގާ މުސްލިމުންނަކީ ދެކުނުއިރުމަތީ އޭޝިޔާގެ ޤައުމެއް ކަމަށް ވާ މިޔަންމާރ ނުވަތަ ބަރުމާގެ ހުޅަނގު އައްސޭރީގައި އޮންނަ ރަކީން ނުވަތަ އަރަކާން ސްޓޭޓުގެ އުތުރު ސަރަޙައްދަށް ނިސްބަތް ވާ ޖަމާޢަތެކެވެ. އެމީހުން ހިމެނެނީ 50 ވަރަކަށް މިލިއަން މީހުން ދިރިއުޅޭ، 87 އިންސައްތަ ބުޑިސްޓް އާބާދީއެއް އޮންނަ، ބަރުމާގެ ރައްޔިތުންގެ4އިންސައްތަ ގުނާ ބައިމަދު މުސްލިމުންގެ ތެރޭގައެވެ. ރަކީނަކީ ބަރުމާގެ އެންމެ ފަޤީރު އެއް ހިސާބެވެ. އެ ސްޓޭޓުގެ ދެކުނު ސަރަޙައްދުގައި ބުޑިސްޓުން ވެސް ދިރިއުޅެއެވެ. ނަމަވެސް، ރަކީން ސްޓޭޓުގައި، ރޮހިންގާ މުސްލިމުންނަކީ އާބާދީގެ ގާތްގަނޑަކަށް 80 އިންސައްތަ އާއި 95 އިންސައްތައާ ދެމެދުގެ މެޖޯރިޓީއެކެވެ. 2013 އާ ހަމަޔަށް އައި އިރު ރަކީނުގެ ރޮހިންގާ މުސްލިމް އާބާދީގެ ޢަދަދަކީ ގާތްގަނޑަކަށް 1.23 މިލިއަނެވެ. ނަމަވެސް، ބެލެވޭ ގޮތުގައި މިހާރު އެ ޢަދަދު ވަނީ 1.1 މިލިއަނަށް ދަށް ވެފައެވެ.\nރޮހިންގާ މުސްލިމުން ބުނާ ގޮތުގައި، އަދި ގިނަ ދިރާސާވެރީން ވިދާޅުވާ ގޮތުގައި، ރޮހިންގާ މުސްލިމުންގެ ޤަދީމީ ވަޒަނަކީ ރަކީނެވެ. މީލާދީން 1100 ގެ އަހަރުތަކާ ހަމަޔަށް އައި އިރު ވެސް، ރަކީނުގައި ރޮހިންގާ މުސްލިމުން ދިރިއުޅެމުން ދިޔަ ކަން، ފެންނާން ހުރި ތާރީޚީ ހެކިތަކުން އެނގެއެވެ. ރަކީނަކީ ޒަމާނެއްގައި ރަސްކަމެއްގެ ގޮތުގައި ވެސް އޮތް ތަނެއް ކަމާއި، އެ ތަން ބަރުމާގެ ރަސްކަމުގެ ދަށަށް ގެންދެވުނީ، ބޯ ޑޯވ ޕާހޔާ މައުންގ ވެއިންގގެ ރަސްކަމުގައި، 1784 ވަނަ އަހަރު ބުޑިސްޓުން ކުރި އަނިޔާވެރި ހަނގުރާމައެއްގައި ކަން ވެސް އެއީ ތާރީޚު ދައްކާ ޙަޤީޤަތެކެވެ.\nނަމަވެސް ބަރުމާގެ ހަރުކަށި ބުޑިސްޓް ރައްޔިތުންނާއި އެ ޤައުމުގެ ސަރުކާރުގެ ވާހަކަ ތަފާތެވެ. އެވެރީން ދެކޭ ގޮތުގައި، ރޮހިންގާ މުސްލިމުންނަކީ މީލާދީން 1824 އިން ފެށިގެން 1948 އަށް އިނގިރޭސި އިސްތިޢުމާރުގެ ދަށުގައި، އިނގިރޭސި އިންޑިޔާގެ އިދާރީ ބައެއްގެ ގޮތުގައި ބަރުމާ އޮތް ދުވަސްވަރުގައްޔާއި، 1948 ގެ އިންޑިޔާ ޕާކިސްތާނު ހަނގުރާމައިގެ ތެރޭގައްޔާއި، 1971 ގެ ބަންގްލަދޭޝްގެ މިނިވަންކަމުގެ ހަނގުރާމައިގެ ތެރޭގައި، ވަގަށް ނުވަތަ ނުހައްގު ގޮތްގޮތުން ބަރުމާއަށް އެތެރެ ވެގަނެގެން، އެ ޤައުމުގައި އުޅެމުން އަންނަ ބެންގާލީ ނަސްލުގެ ބިދޭސީ ޖަމާޢަތެކެވެ.\nއިނގިރޭސި އިސްތިޢުމާރުގެ ޒަމާނުގައި ބެންގާލީ މަސައްކަތު މީހުން ބަރުމާޔަށް ގެންދިޔަ ކަމީ، އަދި 1948 އާއި 1971 ގެ ހަނގުރާމައިގެ ތެރޭގައި ހަނގުރާމައިގެ މުޞީބާތްތަކުން ސަލާމަތް ހޯދުމަށް ޓަކައި، ބަންގްލަދޭޝްގެ ރައްޔިތުންގެ ނުހަނު މަދު ޢަދަދެއްގެ މީހުން ބަރުމާޔަށް ވަން ކަމީ ޙަޤީޤަތެވެ. ނަމަވެސް ބަރުމާގެ ސަރުކާރާއި ބުޑިސްޓް ހައްދުފަހަނައެޅީން ހަދާ ދޮގަކީ، ރޮހިންގާ މުސްލިމުންނަކީ ބަންގްލަދޭޝް އިން އެތެރެ ވެގެން އުޅޭ ބައެއް ކަމަށް ބުނާ ބުނުމެވެ. މި ދޮގު ހަދައި ފެތުރުމުގެ މަޤުޞަދަކީ ރޮހިންގާ މުސްލިމުންގެ ނަސްލު ނެތި ކޮށްލުމުގެ ސިޔާސަތަށް އަސާސެއް ގާއިމު ކުރުމެވެ. އެމީހުންނަކީ "އޭލިއަން ބިދޭސީންތަކެއް" ކަމުގައި ހަދައި، އެމީހުންގެ ވަސް ބަރުމާއިން ފޮހެލުމަށް ޓަކައި ހިންގާ ޖަރީމާތަކަށް ބަހާނާ ހޯދުމެވެ. ޙަޤީޤަތުގައި، ބެންގާލުން ބަރުމާއަށް އެތެރެ ވި މީހުންނަކީ، ބަލާބެލުމަށް ރޮހިންގާ މުސްލިމުންނާ ދާދި އެއް ސިފަގަނޑެއް ހުއްޓަސް، ރޮހިންގާ މުސްލިމުންނާ މުޅީން ތަފާތު ބައެކެވެ.\nބަރުމާ މިނިވަން ވީއްސުރެ، އެ ޤައުމުގެ ސަރުކާރުން ރޮހިންގާ މުސްލިމުންނާ މެދު ގެންގުޅެމުން އައީ ނަސްލީ އަދި ދީނީ އިމްތިޔާޒާއި ނަފުރަތުގެ ސިޔާސަތެކެވެ. އެ ސިޔާސަތަށް ބައި ޤަރުނު ވުމަށް ފަހު، މިއަދު ރޮހިންގާ މުސްލިމުންގެ ޙާލުގެ ހިތްދަތި ވާހަކަ މި ވަނީ މުޅި ދުނިޔޭގެ ސަމާލުކަމަށް އައިސްފައެވެ. ސޯޝަލް މީޑިޔާގެ އުސް މަންސައިގެ ހޫނު މައުޟޫޢަކަށް އެ ވާހަކަ ވަނީ ވެފައެވެ. އިންސާނީ ޙައްޤުތަކުގެ ޙާލަތު ދިރާސާ ކުރައްވާ ވަރަށް ގިނަ ބޭފުޅުންނާއި އަލިފުދާލު ފަދަ ޖަމާޢަތްތަކުން މިހާރު ބުނަނީ، ރޮހިންގާ މުސްލިމުންނަކީ މިއަދުގެ ދުނިޔޭގައި އެންމެ ބޮޑަށް އަނިޔާ ލިބިފައި ވާ، އެންމެ ނިކަމެތި ޙާލުގައި ދިރިއުޅޭ ބައިމަދު ޖަމާޢަތް ކަމަށެވެ.\nނަސްލީ އަދި ދީނީ ނަފުރަތު\nރޮހިންގާ މުސްލިމުންނާ މެދުގައި ބުޑިސްޓް ޖަންތާ އާއި ރައްޔިތުން ގެންގުޅޭ ޢަދާވާތްތެރިކަމާއި ދުޝްމަންކަން ގުޅިފައި ވަނީ، ފެންނަ ފެނުމުގައި، ދެ ސަބަބަކާއެވެ. އެއް ސަބަބަކީ ނަސްލީ ނަފުރަތެވެ. ދެވަނަ ސަބަބަކީ ދީނީ ނަފުރަތެވެ.\nޓިބެޓޯ-ބާރމަން ނަސްލަށް ނިސްބަތް ވާ ބަރުމާގެ ބުޑިސްޓް މެޖޯރިޓީއާ ޚިލާފަށް، ރޮހިންގާ މުސްލިމުންނަކީ އަވަށްޓެރި ބަންގްލަދޭޝަށް ނިސްބަތް ވާ ބެންގާލީންނެކޭ އެއްފަދައިން އިންޑޯ-އާރްޔަން އަސްލަށް ނިސްބަތް ވާ ނަސްލެކެވެ. ކުރީން ވެސް އިޝާރާތް ކުރެވުނު ފަދައިން، އެ މީހުންގެ ބޭރުފުށުގެ ސިފަގަނޑު ވެސް ވައްތަރީ ބެންގާލީންނާއެވެ. އެހެންކަމުން، ބަރުމާގެ މެޖޯރިޓީ ދެކޭ ގޮތުގައި، ރޮހިންގާ މުސްލިމުންނަކީ އެމީހުންނާ އެއްވެސް ގުޅުމެއް ނެތް، "ނަސްލީ ބިދޭސީން" ނެވެ. ބަރުމާގެ ޖަންތާ އާއި ބުޑިސްޓް ހައްދުފަހަނައެޅީން ރޮހިންގާ މުސްލިމުންނާ މުޚާތަބު ކުރަނީ ވެސް "ބެންގާލީ" މި ނަމުންނެވެ. އެފަދަ "ބިދޭސީންގެ" ބަޔަކު ބަރުމާގެ ފަސްގަނޑު ޙިއްޞާ ކުރުމަކީ، ޤައުމުގެ ބުޑިސްޓް ވެރީންނާއި ރައްޔިތުންގެ ގިނަ ބަޔަކަށް އެއްގޮތަކަށް ވެސް ޤަބޫލު ކުރެވޭ ފަދަ ކަމަކަށެއް ނުވެއެވެ.\nދެން އޮތީ ދީނީ ޙަސަދަޔާއި "އިސްލާމޯފޯބިއާ" ގެ ވާހަކައެވެ. އިސްލާމް ދީނަށާއި މުސްލިމުންނަށް ނަފުރަތު ކުރުމަކީ ބަރުމާގެ ބުޑިސްޓް ޖަންތާގެ ބަސްތަކާއި ޢަމަލުތަކުން ވަރަށް ބޮޑަށް ފެންނަ ކަމެކެވެ. އެފަދަ އެއް މިސާލަކީ، މިހާރު ބަރުމާގެ ސްޓޭޓް ކައުންސެލަރގެ މަޤާމުގައި ހުންނެވި، އަދި ރޮހިންގާ މުސްލިމުންނަށް ކުރެވޭ އަނިޔާތަކުގެ މައްސަލައިގައި، ފާޑުކިޔުންތަކުގެ އަމާޒުފަތްގަނޑަކަށް ވެވަޑައިގެންފައި ވާ ޑޯވ އާންގ ސަން ސޫ ޗީއެވެ. 2013 ވަނަ އަހަރުގެ ތެރޭގައި، ބީބީސީގެ ރޭޑިޔޯ4ގެ "ޓުޑޭ" ޕްރޮގްރާމުގެ އެޕިސޯޑެއްގައި، ބީބީސީގެ ނޫސްވެރިޔާ މިޝާލް ހުސައިން ސޫ ޗީއާ ކުރި އިންޓަރވިޔުއަށް ފަހު، ސޫ ކީ ވަނީ ނުރުހުމާ އެކު، ޕްރޮގްރާމުގެ ޓީމުގެ އިސް މުވައްޒަފުންނަށް މޮއްޓަވައި، "މުސްލިމަކު ލައްވައި އަހަންނާ އިންޓަރވިޔު ކުރުވާން އުޅޭ ވާހަކަ އެކަކު ވެސް ނުބުނެޔޭ" ވިދާޅުވެ ޝަކުވާ ކުރައްވައިފައެވެ.\nބަރުމާގެ ބުޑިސްޓުންގެ ދީނީ ނަފުރަތްތެރިކަން ދައްކުވައިދޭ އެންމެ ބޮޑު އަނެއް ހެއްކަކީ، ރޮހިންގާ އާބާދީއާ ދެކޮޅަށް ބުޑިސްޓު ހާމުދުރުން ހިންގަމުން ގެންދާ ނަފްރަތު ފެތުރުމުގެ ކެންޕޭންތަކާއި، ރޮހިންގާ މުސްލިމުންނާ ދެކޮޅަށް ހިންގާ ޖެނޮސައިޑުގައި އެމީހުން ކުޅޭ އިސް ދައުރެވެ. އެފަދަ ހާމުދުރުންގެ ތެރެއިން އެންމެ މަޝްހޫރު މީހަކީ "ބުޑިސްޓް ބިން ލާދިން" ގެ ގޮތުގައި މަޝްހޫރު ވެފައި ވާ އަހްޝިން ވިރަތޫއެވެ. މުސްލިމުންނާ ދެކޮޅަށް ހިންގަމުން ދާ ޖެނޮސައިޑް ފެށުމާއި، އެ ޖެނޮސައިޑަށް ދީނީ ގޮތުން ހިތްވަރު ދިނުމުގައި އިސްކޮށް އުޅޭ އަހްޝިން ވިރަތޫ އަކީ އޭނާގެ އަމިއްލަ އިޢުތިރާފުން އެނގޭ ގޮތުގައި، އިސްލާމް ދީނާއި މުސްލިމުން ދެކެ ނަފްރަތު ކުރުމުގައި ޙައްދު ފަހަނައަޅައިފައި ހުރި މީހެކެވެ.\nއިނގިރޭސި އިސްތިޢުމާރުގެ ދަށުން 1948 ގައި ބަރުމާ މިނިވަން ވީއްސުރެ ވެސް، މުސްލިމުންނާ މެދު ކަންތައް ކުރެވެމުން އަންނަނީ އިހާނެތިކޮށް ކަމީ މުސްތަނަދު ކުރެވިފައި ވާ ހެކިތަކުން ސާފު ވާ ކަމެކެވެ. މިނިވަންކަން ލިބުނުތާ ކުޑަ ދުވަސްކޮޅެއް ފަހުން، ބަރުމާގެ ޔުނިއަން ސިޓިޒަންޝިޕް ޤާނޫނު ފާސް ކުރެވުނު އިރު، އެ ޤައުމުގައި ދިރިއުޅޭ 135 ނަސްލީ ޖަމާޢަތެއް ރަސްމީކޮށް ބަލައިގެންފައި ވެއެވެ. ނަމަވެސް ރޮހިންގާ މުސްލިމުންނަކީ ބަރުމާއަށް ނިސްބަތް ވާ ނަސްލީ ޖަމާޢަތެއް ކަން އެ ޤާނޫނަކުން ބަލައެއްނުގަތެވެ. އެއާއެކުގައި މެ، ރޮހިންގާ މުސްލިމުންނަށް ޤައުމުގެ ރައްޔިތުކަން ހޯދުމަށް ފުރުސަތުތަކެއް އެ ޤާނޫނުން ލިބިދެވި، ގިނަ ޢަދަދެއްގެ މީހުންނަށް ރައްޔިތުކަން ދެވުނު ކަމާއި، މިނިވަންކަމުގެ ކުރީކޮޅުގެ ދުވަސްވަރު ރޮހިންގާ ދަރިކޮޅުގެ ބައެއް ބޭފުޅުން ޤައުމުގެ ޤާނޫނު ހަދާ މަޖިލިހުގައި މަސައްކަތް ކުރެއްވިކަން ވެސް ފާހަގަ ކޮށްލާން ޖެހެއެވެ.\nނަމަވެސް، އަހަރުތައް ފާއިތު ވަމުން އައިއައިހެން، ބުޑިސްޓް ޖަންތާގެ ތެރޭގައި ރޮހިންގާ މުސްލިމުންނާ މެދު އޮތް ނީހަވެރިކަން އައީ ކެންސަރެއް ފަދައިން ފެތުރެމުންނެވެ. 1962 ގެ ޢަސްކަރީ އިންޤިލާބަށް ފަހު، ރޮހިންގާ މުޖުތަމަޢާ ދެކޮޅަށް ސަރުކާރުން ހަރުކަށި އިތުރު ސިޔާސަތުތައް ތަޢާރަފު ކޮށް، ރަޙުމު ކުޑަ ގޮތެއްގައި އެ ސިޔާސަތުތައް ތަންފީޛު ކުރާން ފެށިއެވެ. އިންޤިލާބަށް ފަހު ސަރުކާރުގެ އަމުރަކާ އެއްގޮތަށް ގައުމުގެ ހުރިހާ ރައްޔިތުންގެ ރައްޔިތުކަމުގެ ކާޑު އައު ކުރެވުނު އިރު، ރޮހިންގާ ރައްޔިތުންނަށް ދިނީ "ބަރުމާގައި ދިރިއުޅޭ ބިދޭސީން" ލޭބަލާ އެކު ދިން ކާޑެކެވެ. މި ފިޔަވަޅާ އެކު، ރޮހިންގާ މުސްލިމުންނަށް ވަޒީފާ ލިބުން އިންތިހާއަށް ދަތި ވިއެވެ. ވޯޓު ލުމާއި އިންތިޚާބުތަކުގައި ބައިވެރި ވުމުގެ ޙައްޤު މުޅީން ގެއްލުނެވެ. ސަރުކާރުން ފޯރު ކޮށްދޭ ތަޢުލީމާއި ސިއްހީ ޚިދުމަތުގެ ދޮރު އެމީހުންނަށް ޓަކައި މުޅީން ބަންދު ވެގެން ދިޔައެވެ. މިފަދަ އެތައް ކަމަކާ ގުޅިގެން، މުސްލިމުން ސަރުކާރަށް ޝަކުވާތައް ވެސް ހުށަހެޅިއެވެ. ނަމަވެސް އެ ޝަކުވާތައް އަހާނެ އެއްވެސް ބަޔަކު ނުވިއެވެ. އެއާ ޚިލާފަށް، ސަރުކާރުގެ ހަރުކަށިކަމާއި އަނިޔާވެރިކަން ދިޔައީ އިތުރު ވެގެންނެވެ. 1970 ގެ އަހަރުތައް ފެށުމަށް ފަހު، ބަރުމާގެ ސަލާމަތީ ބާރުތަކުން ރަކީން ސްޓޭޓުގައި ދޭތެރެދޭތެރެއިން "ސެކިޔުރިޓީ އޮޕަރޭޝަންތައް" ހިންގާން ފެށިއެވެ. ކޮންމެ އޮޕަރޭޝަނެއްގައި ކަހަލަ ގޮތަކަށް، ސިފައިންނާއި ފުލުހުން ގެންދިޔައީ މުސްލިމުންގެ ގެދޮރު އެންދުމާއި، މުދާ ފޭރުމާއި، އަންހެނުން ރޭޕް ކުރުމާއި، މެރުމާއި، ވޭންދެނިވި އަނިޔާ ކުރުން ފަދަ ޢަމަލުތައް ހިންގަމުންނެވެ.\n1982 ވަނަ އަހަރުގެ ތެރޭގައި ތައާރަފު ކުރެވުނު އައު ސިޓިޒަންޝިޕް ޤާނޫނެއްގެ ބާރުގައި، ރޮހިންގާ މުސްލިމުންނަށް ދީފައި އޮތް "ބަރުމާގައި އުޅޭ ބިދޭސީއެއް ކަން އަންގައިދޭ ކާޑު" ވެސް ބާޠިލު ކުރެވުނެވެ. އެހައި ހިސާބުން، ރޮހިންގާ މުސްލިމުން ވެގެން ދިޔައީ ދައުލަތަކަށް ނިސްބަތް ނުވާ، "ސްޓޭޓްލެސް" ބަޔަކަށެވެ. މިއަދާ ހަމަޔަށް ވެސް އެމީހުން ބަރުމާގައި އުޅެމުން އަންނަނީ އެ ގޮތުގައެވެ. އެތައް ޤަރުނަކުއްސުރެ އެ ބިމެއްގައި އެމީހުން ދިރިއުޅުނު، އެމީހުންގެ ކާބަފައިންގެ ފަރާތުން ވާރުތަ ވި، އަދި އެ ބިމަކަށް އެމީހުން އުފަން ވި ވަޒަނުގައި، މިއަދު އެމީހުން އުޅެމުން ގެންދަނީ ބީރައްޓެހި، ބިދޭސީ "އޭލިޔަނުންތަކެއްގެ" ގޮތުގައެވެ. ދިރިއުޅޭން ޖެހިފައި އޮންނަނީ ދަނޑިފަނުން، ނުވަތަ ދަނޑިއާއި ގޯންޏާއި ސަތަރި ފަދަ ތަކެތީން އަޅައިފައި ހުންނަ ޖިފުޓިތަކާއި ކޭންޕުތައް ކަހަލަ ތަންތަނުގައެވެ. ތަޢުލީމެއް، ޞިއްޙީ ޚިދުމަތެއް، ބޭހެއް، ސަރުކާރުން ފޯރު ކޮށްދޭ ކަރަންޓެއް، ފެނެއްގެ އެއްވެސް ޚިދުމަތެއް ނުލިބޭ ތާނގައި، ރަނގަޅު ކާނާ އާއި ރައްކައުތެރި ބޯފެން ވެސް އެމީހުންނަށް ލިބޭނޭ ގޮތެއް ނޯވެއެވެ. އެންމެ ކުޑަމިނުން، ކައިވަނި ކުރެވެނީ ވެސް އުމުރަށް ދަރަނިވެރި ވާ ވަރުގެ ބޮޑު ފީއެއް ސަރުކާރަށް ދައްކައިގެން ލިބޭ ޚާއްޞަ ހުއްދައެއް ނަގައިގެންނެވެ. އެ ހުއްދަ އާއްމު ގޮތެއްގައި ލިބެނީ، އެދި ހުށަހަޅާތާ އެތައް މަހަކުންނެވެ. ބައެއް ފަހަރު، އެތައް އަހަރެއް ފަހުންނެވެ.\nބަރުމާގެ އެހެން ސަރަޙައްދުތަކަށް ދަތުރު ކުރުމަކީ ވެސް ރޮހިންގާ މުސްލިމުންނަށް މުޅީން މަނާ ކަމެކެވެ. ޕާސްޕޯޓެއް ފަދަ އެއްޗެއް ނޯންނާތީ، ޤައުމުން ބޭރަށް ދަތުރު ކުރުމަކީ ވެސް އެމީހުންނަށް އޮންނަ ފުރުޞަތެއް ނޫނެވެ. ކަން މިހެން އޮތަސް، 1970 އިން ފެށިގެން 2012 އާ ހަމަޔަށް ވެއަތު ވި 45 ވަރަކަށް އަހަރުގެ ތެރޭގައި، ބުޑިސްޓް ޖަންތާގެ އަނިޔާވެރިކަމަށް ކެތް ނުކުރެވިގެން، ރޮހިންގާ މުސްލިމުންގެ މިލިއަނެއް ހައި މީހުން ސިއްރިޔާތުގައި، އެކި ގޮތްގޮތުން ބަރުމާއިން ބޭރު ވެގެން ތަންތަނަށް ހިޖުރަ ކޮށްފައި ވެއެވެ. އެގޮތުން ހިޖުރަ ކުރި މީހުންގެ ދަރިފަސްކޮޅުތައް މިހާރު ވެސް ސުޢޫދީ ޢަރަބިއްޔާ އާއި، ބަންގްލަދޭޝާއި، ޕާކިސްތާން ފަދަ ޤައުމުތަކުގައި ދަނީ ބިދޭސީންގެ ގޮތުގައި ދިރިއުޅެމުންނެވެ.\n2012 އިން 2017 އަށް . ދެމެމުން ދާ ލޭގެ ކޯރުތަކެއް\nރޮހިންގާ މުސްލިމުންގެ މައްސަލަ އާލަމީ ސަމާލުކަމަށް އަންނާން ފެށީ 2012 ވަނަ އަހަރުގެ ތެރޭގައެވެ. އެ އަހަރުގެ މެދުތެރޭގައި، ބަރުމާގެ ސަރުކާރާއި ބުޑިސްޓް ޓެރަރިސްޓުން، ރޮހިންގާ މުސްލިމުންނާ ދެކޮޅަށް އަނބުރަމުން އައި އަނިޔާގެ އުޑީގެ އެނބުރުން އާދަޔާ ޚިލާފަށް ބާރު ވެގެން ދިޔައެވެ. ރޮހިންގާ މުސްލިމުންނަށް ކުރަމުން އައި އަނިޔާތައް އިތުރަށް ވަރުގަދަ ކުރުމަށް ބުޑިސްޓް ބަރުމާއަށް ހިތްވަރު ލިބުނީ، ފަހަކަށް އައިސް ހުޅަނގުގެ ޞަލީބީންނާއި ސަހްޔޫނީން އިސްލާމް ދީނާއި މުސްލިމުންނާ ދެކޮޅަށް ކުރަމުން އައި ނަފްރަތާއި ޕްރޮޕެގެންޑާގެ ހަނގުރާމައިގެ ނުސީދާ ނަތީޖާއެއްގެ ގޮތުން ކަމަށް ނޫނީ ދެންނެވޭކަށެއް ނެތެވެ. މުސްލިމުންނަކީ ޓެރަރިސްޓުން ކަމުގެ އަޑު މުޅި ދުނިޔޭގައި ހިއްޕައިލި ހިއްޕައިލުން ވެގެން ދިޔައީ، ބަރުމާގެ ބުޑިސްޓުންނަށް ވެސް، މުސްލިމުންނާ ދެކޮޅަށް ޖަރީމާތައް ހިންގުމަށް ލިބުނު ލައިސަންސެއް ފަދަ ކަމަކަށެވެ. ކުފުރުގެ "އެއް މިއްލަތް އަނެއް މިއްލަތުގެ ކިބައިން ހިތްވަރު ލިބިގަނެގެން" މުސްލިމުންނާ ދެކޮޅު ޖަރީމާތައް އެތައް ގުނައެއް ވަރުގަދަ ކުރީއެވެ.\nމުސްލިމުންނާ ދެކޮޅު ޓެރަރިޒަމާއި އަނިޔާގެ ވަރުގަދަ ސިލްސިލާއެއް 2012 ވަނަ އަހަރުގެ ޖޫން މަހުގެ ތެރޭގައި ފެށީ ރަކީން ސްޓޭޓުގެ ދެކުނުގެ ސަރަޙައްދުތަކުގައި ދިރިއުޅޭ ބުޑިސްޓުންގެ ހާމުދުރުންނާއި، އަރަކަނީޒް ބުޑިސްޓް ސިޔާސީ ޕާޓީ ގޮފިތަކުގެ މުހައްރިކުން އިސް ވެތިބެގެންނެވެ. އެ ޖަރީމާތައް ފެށީ، ރޮހިންގާ މުސްލިމުންގެ ބަޔަކު ބުޑިސްޓް އަންހެނަކު ރޭޕް ކޮށް، މަރައިލި ކަމުގެ ވާހަކައެއް ތުންތުންމަތީން ފެތުރި އާއްމު ވެގެން ދިޔުމަށް ފަހުގައެވެ. އިންސާނީ ޙައްޤުތަކަށް ޓަކައި މަސައްކަތް ކުރައްވާ ބަރުމާގެ މަޝްހޫރު މުހައްރިކު، އަދި ލަންޑަން ސްކޫލް އޮފް އިކޮނޮމިކްސްގެ ކުރީގެ ދިރާސާވެރިއެއް ކަމަށް ވާ ޑރ. މައުންގ ޒަރްނީ، އޭނާގެ ބްލޮގުގައި ވިދާޅުވެފައި ވާ ގޮތުގައި، މި ވާހަކައަކީ ރޮހިންގާ މުސްލިމުންނާ ދެކޮޅަށް ޖެނޮސައިޑުގެ ކެންޕޭނެއް ހިންގުމަށް ޓަކައި، ބުޑިސްޓް ލީޑަރުން ރާވައިގެން ފެތުރި ބުހުތާން ދޮގެކެވެ. އެ ހާދިސާ ތަހުގީގު ކުރެވުނު ގޮތާއި، ޝަރީއަތް ކުރެވުނު ގޮތުގެ ވާހަކައިން އޭނާގެ ބަސްފުޅަށް ބާރު ލިބެއެވެ.\nކޮންމެއަކަސް، މުސްލިމުންތަކެއް ބުޑިސްޓަކު ރޭޕް ކޮށް މަރައިލި ކަމުގެ ޚަބަރު ފެތުރުމާ އެކު، ދެކުނު ރަކީނުގެ ބުޑިސްޓުން ހިންގި ބަދަލު ހިފުމުގެ ފުރަތަމަ ޖަރީމާގައި، ދަތުރު ކުރަމުން ދިޔަ ބަހަކަށް ހަމަލަ ދީ، އޭގައި ތިބި ކުށެއް ނެތް ދިހަ މުސްލިމުން ޝަހީދު ކޮށްލިއެވެ. ދެން ފެނިގެން ދިޔައީ ބުޑިސްޓް ހާމުދުރުންނާއި، އާއްމުންގެ ޖަމާއަތްތައް ވަޅި އާއި ކަތިވަޅި އާއި ދަނޑިބުރި ފަދަ ހަތިޔާރުތައް ހިފައިގެން، މުސްލިމުންގެ އަވަށްތަކަށް އެރި މަންޒަރެވެ. އެބައިމީހުން އެތައް އަވަށެއްގެ އެތައް ގެދޮރެއް އަލިފާން ޖަހައި އަންދައިލިއެވެ. އެތައް ސަތޭކަ ޢާއިލާއެއްގެ އަތުގައި ހުރި ހުރިހާ އެއްޗެއް ފޭރުނެވެ. އެތައް ބަޔަކު މަރައި، ކުޑަކުދީންގެ ބޯތައް ކެނޑުން ފަދަ ނުބައި ޖަރީމާތައް ހިންގިއެވެ. ބުޑިސްޓް ޓެރަރިޒަމާއި އަނިޔާގެ މި "ފުރަތަމަ ރާޅު" ގެ ފޮނުގަނޑު ހިނދިގެން ދިޔަ އިރު، ގެދޮރު ގެއްލި، ޢާއިލާ ހަލާކު ވެ، ދިރިއުޅުން ބަރުބާދު ވެ، މަގުމަތި ވެފައި ތިބި މުސްލިމުންގެ ޢަދަދު މަދު ވެގެން 125000 އަށް އަރައެވެ. ބައެއް ރިޕޯޓުތައް ބުނާ ގޮތުން އެ ޢަދަދު އުޅުނީ 140000 އަށް ވުރެ މަތީގައެވެ. އެއިން އެއްވެސް މީހަކަށް ބަރުމާގެ ސަރުކާރުން އެއްވެސް ޙިމާޔަތެއް، ރައްކައުތެރިކަމެއް ނުދިނެވެ.\nއެއާ ޚިލާފަށް، ބަރުމާގެ ސަރުކާރުން ކުރި ކަމަކީ، ރަކީން ސްޓޭޓް ބޯޑަރުތައް ބަންދު ކޮށް، މުޅި ސްޓޭޓުގައި ކާފިއު ހިންގައި، ސްޓޭޓުގެ ހުރަހަށާއި ދިގަށް، ސިފައިންނާއި ފުލުހުންގެ ޗެކްޕޯސްޓުތައް ޤާއިމު ކުރުމެވެ. ބުޑިސްޓް "މޮބްތައް" ނުކުމެ މުސްލިމުންގެ އަވަށްތައް ސުންނާފަތި ކުރަމުން ގެންދިޔަ އިރު، އެ ޗެކްޕޯސްޓުތަކުގައި ތިބި ސިފައިން ގިނަ ފަހަރު ކުރި ކަމަކީ އަނިޔާވެރީންނަށް އެހީތެރި ވެ، އަނިޔާގައި ބައިވެރި ވުމެވެ. ހަމަނުޖެހުންތައް ހުއްޓުވާން މަސައްކަތެއް ކުރީ ވަރަށް މަދު ފަހަރަކުއެވެ. ސަރުކާރުން ކުރި ކަމަކީ، ހަގީގަތް ފޮރުވައި އޮޅުވައިލެވޭތޯ ދޮގު މައްޗަށް ދޮގު ހެދުމެވެ. ދުނިޔޭގެ ލޯތަކުގެ ކުރިމައްޗަށް ޕްރޮޕެގެންޑާގެ ފަރުދާއެއް ވައްޓައިލުމެވެ. ނަމަވެސް މިފަދަ ސެންސަރާއި ޕްރޮޕެގެންޑާތަކާ އެކު ވެސް، ބުޑިސްޓް ޓެރަރިސްޓުން ހިންގި ޖަރީމާތަކުގެ ހަގީގަތް ސާބިތު ކޮށްދޭ އެތައް ހެއްކެއް އެބަ ހުއްޓެވެ.\nމިފަދަ އެއް ހެއްކަކީ، ރަކީނުގައި ހިނގާ ހާދިސާތަކުގެ ކަންކަން ތަހުގީގު ކޮށް ބެލި ފަރާތްތަކުން ތައްޔާރު ކޮށް ނެރެފައި ވާ އެކިއެކި ރިޕޯޓުތަކެވެ. މި އަހަރުގެ ޖަނަވަރީ މަހުގެ ތެރޭގައި އަލިފުދާލުން ޝާއިޢު ކުރި ރިޕޯޓަކީ މީގެ ތެރެއިން ފާހަގަ ކޮށްލެވޭ އެއް ރިޕޯޓެވެ. ޖަނަވަރީ މަހުގެ ކުރީކޮޅު ރަކީނުން ފިލައިގެން ބަންގްލަދޭޝަށް އައި 66000 މުސްލިމުންގެ ތެރެއިން 220 މީހަކާ އިންޓަރވިޔު ކޮށްގެން އެކުލަވައިލި އެ ރިޕޯޓުގައި ފާހަގަ ކޮށްފައި ވާ ގޮތުން، ބަރުމާގެ ސަލާމަތީ ބާރުތަކާއި ބުޑިސްޓު ހައްދުފަހަނައެޅީން ދަނީ މުސްލިމުންނާ ދެކޮޅަށް ލާއިންސާނީ ގިނަގުނަ ޖަރީމާތައް ހިންގަމުންނެވެ. އިންޓަރވިއު ކުރެވުނު 101 އަންހެނުންގެ ތެރެއިން 26 މީހުން ވަރަށް އަނިޔާވެރިކޮށް ރޭޕް ކުރެވިފައި ވާ ކަމަށް ރިޕޯޓުގައި ބުނެފައި ވެއެވެ. މީހުންނޭ ދެންނެވިޔަސް، އޭގެ ތެރޭގައި 18 އަހަރު ނުފުރޭ2ކުދީން ތިބި އިރު، އެއް ކުއްޖެއްގެ ޢުމުރަކީ 11 އަހަރެވެ. އޭގެ ތެރެއިން ގިނަ އަންހެނުންނަކީ ގޭންގް ރޭޕުގެ ޝިކާރައަކަށް ވެފައި ވާ މީހުންނެވެ. މި ދެންނެވި 11 އަހަރުގެ އަންހެން ކުއްޖާގެ ހަމަހޭ ނެތިދާންދެން، އިންތިހާ ދަރަޖައިގެ ވަޙުޝީ ގޮތެއްގައި އެ ކުއްޖާ ރޭޕް ކުރީ ވެސް ސިފައިންގެ ހަތް މީހުން ވެގެންނެވެ. މިސްކިތްތަކުގެ ތެރޭގައި ވެސް ރޭޕްގެ ޖަރީމާ ހިންގިފައި ވާ އިރު، އާއްމު ގޮތެއްގައި ގޭންގް ރޭޕެއްގައި ތިން ފިރިހެނުން، ނުވަތަ ހަތަރެއް، އަދި ބައެއް ފަހަރު އަށް މީހުން ވެސް ބައިވެރި ވާ ކަމަށް ރިޕޯޓުގައި ވެއެވެ. މުސްލިމުންގެ މާބަނޑު އަންހެނުން ރޭޕް ކުރުމަކީ ވެސް ބަރުމާ ސިފައިންނާއި ފުލުހުން އާއްމުކޮށް ކުރާ ކަމެކެވެ. އެއް އަންހެނަކު ރޭޕް ކުރި އިރު އޭނާގެ5އަހަރުގެ ކުޑަ އަންހެން ދަރިފުޅު ރޮމުން މަންމަ ސަލާމަތް ކުރެވޭތޯ މަސައްކަތް ކުރާން ފެށުމުން، ސިފައިންގެ މީހަކު ވަނީ މަންމަގެ ކުރިމަތީގައި ކުއްޖާގެ ކަރު ވަޅިއަކުން ބުރި ކޮށްލައި މަރައިލައިފައެވެ. ހަމަ މިފަދަ އަނެއް ހާދިސާގައި، މަންމަ ރޭޕް ކުރާން އުޅުނު ވަގުތު ބަނޑުހައިކަމާ ހުރެ ރޮއިރޮއި އޮތް އަށް މަހުގެ ތުއްތު ކުއްޖެއް ވެސް ޝަހީދު ކޮށްލީ ވަޅިއަކުން ކަރު ކަނޑައިލައިގެންނެވެ. މިފަދަ އިތުރު އެތައް ހާދިސާއެއްގެ ބަޔާންތައް ވެސް މި ރިޕޯޓުގައި ވެއެވެ. ސިފައިންގެ ޖަމާއަތެއްގެ މީހުން ވެގެން، ވިހެއުމުގެ ވޭންވަރުގައި އޮތް މުސްލިމް އަންހެނެއްގެ ގައިގައި ތަޅައި އަނިޔާ ކުރަމުން ގޮސް، އޭނާ ވިހެއުމުން، އޭނާގެ ކުރިމަތީގައި ތުއްތު ކުއްޖާ ބިންމައްޗަށް ޖަހައި ޗިސްޗިސް ކޮށް މަރައިލި ހާދިސާގެ ވާހަކައަކީ ވެސް އިންސާނެއްގެ ހިތް ވޭނާއި ކެކުޅުމުގެ ކަނޑަކަށް ޣަރަގު ކޮށްލާ ފަދަ ވާހަކައެކެވެ.\nދެވަނަ ހެއްކަކީ، ރޮހިންގާ މުސްލިމުންގެ ތެރެއިން ސްމާޓް ފޯނު ގެންގުޅޭ މީހުން، އެމީހުންގެ ފޯނުތަކުން ނަގައި، މެސެޖު އެޕްލިކޭޝަންތަކާއި ސޯޝަލް މީޑިޔާ މެދުވެރި ކޮށް ދުނިޔެއާ ހިއްސާ ކުރަމުން ދާ ފޮޓޯތަކާއި ވީޑިޔޯތަކެވެ. އެ ފޮޓޯތަކާއި ވީޑިޔޯތަކުން ފެންނަނީ ރޭޕް ކޮށް ސުންނާފަތި ކޮށްފައި ތިބޭ އަންހެންކުދީންނެވެ. އަލިފާނަށް ނަޒުރު ކުރެވިފައި ވާ ޖިފުޓިތަކާއި އަވަށްތަކާއި، އަންދައި ދެއްޔަށް ހަދައިލައިފައި ތިބޭ އިންސާނުންނެވެ. ކަތިވަޅި އާއި ވަޅީން ހަމަލަ ދީ ކޮށައި ކުދިކުދި ކޮށްފައި ތިބޭ ތުއްތު ކުދީންނާއި ކުޑަކުދީންނެވެ. އެ ތަކެތި ބެލި ކޮންމެ މީހަކަށް ވެސް، އެއީ ރޮހިންގާ މުސްލިމުންގެ ތެރެއިން ޕްރޮޑަކްޝަން ޓީމެއްގެ މީހުން އެއް ވެގެން، ޑައިރެކްޓަރުންނާއި މުމައްސިލުން ވެގެން ކުޅެފައި ހުންނަ ތަމްސީލުތަކެއް ނޫންކަން އެނގޭނެއެވެ.\nމުސްލިމުންނަށް ބަރުމާ ސިފައިންނާއި ބުޑިސްޓު ޓެރަރިސްޓުން އަނިޔާ ކުރަމުން ގެންދާ ކަމާއި، މި އަނިޔާތަކަކީ ސަރުކާރު އަޑީގައި އޮވެގެން ކުރަމުން ގެންދާ ކަމެއް ކަން ދޭހަ ކޮށްދޭ އަނެއް ކަމަކީ، ރަކީން ސްޓޭޓް ބަންދު ކޮށް، ބައިނަލްއަޤްވާމީ މުޖުތަމަޢާއި، ބައިނަލްއަޤުވާމީ މީޑިޔާގެ އިތުރުން، އެންމެ ކުޑަމިނުން އެހީ ދޭ ޖަމާޢަތްތަކަށް ވެސް އެ ސަރަޙައްދަށް ވަދެވުނަނުދީ، މުޅި ތަން ނަރުވަޔަރަށް ލައިގެން އުޅޭ އުޅުމެވެ. ފޮރުވާނެ އެއްޗެއް ނުވަތަ ކަމެއް ނެތް ނަމަ، މިހެން ހެދުމުގެ ބޭނުމަކީ ފަހެ ކޮބައިތޯއެވެ؟ ވައްކަން ނުކުރާ ނަމަ، މިހައި ބާރަށް ވަށި ބަންނާން ވީ ކީއްވެގެންތޯއެވެ؟\nދާދި ފަހުން އަލްޖަޒީރާގައި ޝާއިޢު ކުރި ރިޕޯޓެއްގައި އޮތް ގޮތުން، 2012 އިން ފެށިގެން މިހައިތަނަށް 168000 މުސްލިމުން ވަނީ ނުހަނު ތަކުލީފީ ހާލެއްގައި، އެކި ގޮތްގޮތުން ބަރުމާއިން ބޭރު ވެފައެވެ. އޭގެ ތެރޭގައި ބޭ އޮފް ބެންގޯލުގެ ގަދަފަދަ ތޫފާންތަކާއި، ބިޔަ ރާޅުތަކާއި، ނުރައްކައުތެރި ފުން ކަނޑުގެ ތެރެއަށް އަނގަމަތި ދޯނިފަހަރުގައި ނުކުމެގެން، ސަލާމަތުގެ އައްސޭރިއެއް ފެނޭތޯ ދަތުރު ކުރި 112000 އަށް ވުރެ ގިނަ މީހުން ހިމެނެއެވެ. ބަންގާޅަށް އެތެރެ ވާ މީހުންގެ ޢަދަދު ވެސް ގިނަ ވަމުން ދާ އިރު، ބަންގާޅުގެ ސަރަޙައްދީ ރޮނގާ ހަމައިން ހުއްޓުވައިލެވި، "ނޯ މޭންސް ލޭންޑް" ގައި ތާށި ވެފައި އެތައް ބަޔަކު މިހާރު ވެސް އެބަ ތިއްބެވެ. ރަކީން ސްޓޭޓުގެ އެކި ތަންތަނުގައި، ދިރިއުޅޭ ޖިފުޓިތައް ފުނޑުފުނޑު ކޮށްލެވި، ޢާއިލާ ބިކަ ކޮށްލެވި، ވަންނާނެ އެއްވެސް ތަނެއް ނެތި، ވަޔާއި ވާރެއާއި އަވީގެ "ރަޙްމަތުގައި" 420000 މުސްލިމުން އެބަ ތިއްބެވެ.\n2012 ވަނަ އަހަރު ފެށުނު އަނިޔާގެ ސިލްސިލާއަށް ބޮޅަކަށް ފަހު ބޮޅެއް އިތުރު ވަމުން ދަނީއެވެ. ރަކީނުގެ ކޮޅުން ކޮޅަށް، ބިތުން ބިތަށް، މުސްލިމުންގެ ލޭކޯރުތައް ދެމެނީއެވެ. އެންމެ ފަހުން އިތުރު ވެގެން ދިޔަ ބޮޅަކީ، މި ދިޔަ އޯގަސްޓު މަހުގެ ފަހު ހަފުތާގެ ތެރޭގައި ސަލާމަތީ ބާރުތަކުން މުސްލިމުންނާ ދެކޮޅަށް ފަށައިގެން އުޅޭ އަނިޔާވެރި ކެންޕޭނެވެ. ރޮހިންގާ މުސްލިމުންގެ ހަތިޔާރު އެޅި ބަޔަކު ރަކީނުގައި ހުންނަ ފުލުހުންގެ ޗެކްޕޯސްޓުތަކަކަށް ވަޅި އާއި ޕެޓްރޯލް ބޮން ފަދަ ތަކެތީން ޙަމަލާ ދީ 12 ފުލުހުން މަރައިލި ކަމަށް ބުނެ ފަށައިގެން އުޅޭ މި ކެންޕޭނުގައި، ސިފައިންނާއި ފުލުހުން ގެންދަނީ މުސްލިމުންގެ އަވަށްތަކާއި ގެދޮރު އަލިފާނަށް ލަމުންނެވެ. އެއްވެސް ބެލުމެއް ނެތި، ހަތިޔާރެއް ނެތް ފިރިހެނުންނާއި އަންހެނުންނާއި ކުޑަކުދީންގެ ތެރެއަށް ބަޑި ޖަހައި އެތައް ބަޔަކު މަރައި ސުންނާފަތި ކުރަމުންނެވެ. އަންހެނުން ރޭޕް ކޮށް، ވޭންދެނިވި އަނިޔާގެ ޖަރީމާތައް ފަށްފަށް ކުރަމުންނެވެ. މި އަނިޔާތަކަށް ބިރުން ވޭތު ވެ ދިޔަ ދެތިން ހަފުތާގެ ތެރޭގައި ރަކީން ދޫ ކޮށް ބަންގްލަދޭޝްގެ ބޯޑަރާ ދިމާޔަށް ފިލައިގެން ދިޔަ މުސްލިމުންގެ ޢަދަދު އުޅެނީ 50000 އަށް ވުރެ މަތީގައެވެ. ދުނިޔޭގެ ލައުނަތުގެ އަޑު ގަދަ ވެ، މުޅި ދުނިޔެ މި ވާހަކަ ދައްކާ ހިސާބަށް ގޮސްފައި ވާ އިރު ވެސް، ބަރުމާގެ ޖަންތާ އޮތީ ޖައްބާރުކަމާއި އަނިޔާވެރިކަމުގެ ލަޓި އަތުކޮޅަށް ދަމައިލައިގެންނެވެ.\nޙަޤީޤަތް އޮޅުވައިލުމަށް ކުރާ މަސައްކަތް\nރޮހިންގާ މުސްލިމުންނާ ދެކޮޅަށް ބަރުމާގެ ބުޑިސްޓް ޓެރަރިސްޓް ދައުލަތާއި ޖަމާޢަތްތަކުން ހިންގާ ޓެރަރިޒަމާއި ގަތުލުއާއްމާއި އަނިޔާގެ ސިލްސިލާ ކުރިޔަށް ގެންދާ އިރު، ދުނިޔެއަށް ހަގީގަތް އޮޅުވައިލުމަށް ކުރާ މަސައްކަތްތައް ވެސް ދަނީ ވަރުގަދަ ކުރަމުންނެވެ. މިގޮތުން ކުރާ މަސައްކަތުގެ އެއް މިސާލަކީ، ބަރުމާގެ ލީޑަރު އާންގް ސަން ސޫ ޗީގެ އަމުރުފުޅަށް، ރޮހިންގާ މުސްލިމުންނާ ދެކޮޅަށް ޖެނޮސައިޑްގެ ޖަރީމާ ހިންގަމުން ދާ ކަމަށް "ކުރެވޭ ތުހުމަތުތައް" ތަޙުޤީޤު ކުރުމަށް ޓަކައި ބަރުމާ ސަރުކާރުން 2016 ގެ އޮކްޓޯބަރު މަހުގެ ތެރޭގައި އެކުލަވައިލި ޚާއްޞަ ކޮމިޝަނެވެ. މި ކޮމިޝަނުގެ ރައީސަކަށް ސޫ ޗީގެ ސަރުކާރުން ޢައްޔަން ކުރީ، ރޮހިންގާ މުސްލިމުންނާ ދެކޮޅަށް ޖަރީމާތައް ހިންގުމުގެ ދިގު ތާރީޚެއް އޮތް ބަރުމާގެ ލަޝްކަރުގެ ރިޓަޔަރޑް ޖެނެރަލް މިޔިންތު ސްވޭއެވެ. މި ކޮމިޝަނުގެ ރިޕޯޓު 2017 ވަނަ އަހަރުގެ ޖަނަވަރީގައި ޝާއިޢު ކުރެވުނު އިރު، އެ ރިޕޯޓުގައި ބުނެފައި ވަނީ " ރޮހިންގާ މުސްލިމުންނާ ދެކޮޅަށް ޖެނޮސައިޑް ހިންގާ ކަމުގެ އެއްވެސް ހެއްކެއް ނުފެނުނު" ކަމުގައެވެ.\nދާދި އެއް ދުވަސްވަރެއްގައި، 2016 ވަނަ އަހަރުގެ ސެޕްޓެންބަރު މަހުގެ ތެރޭގައި، ސޫ ޗީ ވަނީ އެއަށްވުރެ ވެސް ވަރުގަދަ "ޕަބްލިސިޓީ ސްޓަންޓެއް" ހައްދަވައިފައެވެ. އެއީ ރަކީން ސްޓޭޓުގެ ޙާލަތާ ބެހޭ ޚާއްޞަ މިޝަނެއް އަލިފުދާލުގެ ކުރީގެ ސެކްރެޓަރީ ޖެނެރަލް ކޯފީ އަނާނާ ޙަވާލު ކުރެއްވުމެވެ. ވަރަށް ކުލަގަދަ ކޮށް، ދުނިޔޭގެ މީޑިޔާއަށް ފަލަ ސުރުޚީތައް އުކަމުން، މި ކޮމިޝަނެއް އިފްތިތާޙު ކުރުމަށް ފަހު، ސޫ ޗީގެ ސަރުކާރުން ދެން ޢަމަލު ކުރީ ހިނި އަންނަ ކަހަލަ ގޮތަކަށެވެ. އަނާނާއި އޭނާގެ ކޮމިޝަނަށް ސޫ ޗީގެ ސަރުކާރުން ދިން ހަމައެކަނި މެންޑޭޓަކީ، "ރަކީނުގައި އޮތް ބައިބައިވުން ނިމުމަކަށް ގެނައުމަށް ޓަކައި ގެންގުޅޭން ވީ ސިޔާސަތުތަކާ މެދު ސަރުކާރަށް ޚިޔާލު ހުށަހަޅާ ރިޕޯޓެއް" ހެދުމުގެ މަސައްކަތެވެ. ރޮހިންގާ މުސްލިމުންނާ ދެކޮޅަށް ސަލާމަތީ ބާރުތަކާއި ބުޑިސްޓް ޓެރަރިސްޓުން ހިންގަމުން ގެންދިޔަ، އަދި ހިންގައިފައި ވާ އެއްވެސް ޖަރީމާއެއްގެ މައްސަލަ ތަހުގީގު ކުރުމުގެ ހުއްދައެއް ކޮމިޝަނަކަށް ނުދިނެވެ. ރަކީނަށް ޒިޔާރަތް ކޮށް، އެ ތަނުގައި ކަން ހިނގަމުން ދިޔަ ގޮތް ބަލައިލުމުގެ ފުރުސަތެއް ވެސް އަނާނާއި އޭނާގެ ކޮމިޝަނަށް ސޫ ޗީގެ ސަރުކާރުން ފަހި ކޮށެއްނުދިނެވެ.\nމި ހިސާބުން ހައިރާންކަމާ އެކު ފާހަގަ ކުރާން ޖެހެނީ، ރޮހިންގާ މުސްލިމުންނަށް ކުރާ އަނިޔާތަކުގެ މިންވަރާއި ބިރުވެރިކަން ބޮޑު ވަމުން ދާ އިރު، ބަރުމާގެ ޒަޢާމަތުގައި ހުންނެވި ސޫ ޗީ އަކީ އެ ގައުމުގެ "ނެލްސަން މަންޑޭލާ" ގެ ގޮތުގައި ސިފަ ކުރެވުނު ބޭފުޅެއް ކަމެވެ. ހުޅަނގުގެ ލޯތްބާއި މަދަދު ހޯއްދަވައިގެން، ބަރުމާގައި ކުރީން އޮތް "ޚުދުމުޚުތާރު، އަނިޔާވެރި، އިންސާނީ ޙައްޤުތަކުގެ ރިކޯޑު ދަށް، ޑިމޮކްރަސީއާ ޚިލާފު" ޢަސްކަރީ ސަރުކާރު ވައްޓައިލާން ސޫ ޗީ ހިންގެވި ދިގު ކެމްޕޭނަށް ކާމިޔާބު ލިބި، އޭނާ ވެރިކަމަށް ވަޑައިގަތީ 2012 ގައެވެ. ސޫ ޗީގެ ނެޝަނަލް ލީގް ފޯރ ޑިމޮކްރަސީއަށް މިޔަންމާރގެ ވެރިކަން ލިބި، ސޫ ޗީ އެ ގައުމުގެ ޤާނޫނު ހަދާ މަޖިލިހުގެ ގޮނޑިއަކަށް އިންތިޚާބު ކުރެވުނީ އެ އަހަރުއެވެ. އަނެއް އިއްތިފާގަކީ، މުސްލިމުންނާ ދެކޮޅަށް ބަރުމާގައި ހިންގަމުން އައި ލާއިންސާނީ ސިޔާސަތު، ނަސްލު ނެތި ކޮށްލުމުގެ ވަހުޝީ ހަނގުރާމަޔަކަށް ބަދަލު ވީ ވެސް، އިސް ވެ ދެންނެވުނު ފަދައިން، 2012 ވަނަ އަހަރު ކަމެވެ.\nބޮލުގައި ނޯބެލް ތާޖު ... ފަސްބައިގައި މައުސޫމު ލޭ\n1945 ގައި އުފަން ވެވަޑައިގަތް ޑޯވ އާންގ ސަން ސޫ ޗީ އަކީ ބަރުމާގެ މިނިވަންކަމުގެ ބައްޕަ ކަމަށް ބެލެވޭ ޖެނެރަލް އާންގ ސަންގެ ބޭފުޅެކެވެ. ސޫ ޗީ އަކީ ހުރިހާ މާނައެއްގައި ވެސް، މަޝްހޫރު މުސްލިމް ނޫސްވެރިޔާ މަހުދީ ޙަސަން ވިދާޅު ވާ ފަދައިން، ހުޅަނގުގެ "ޑާރލިންގ" އެކެވެ. އޭނާ އަކީ ހުޅަނގުގެ "ޑިމޮކްރަސީ އާއި ހިޔުމަން ރައިޓްސް" ގެ ލަވަ އެންމެ ރީތިކޮށް، އެންމެ ޗާލު އަޑުފުޅަކުން، އެންމެ ބާރަށް ވިދާޅު ވާ އޭޝިޔާގެ އެއް ލީޑަރެވެ. ތިންވަނަ ދުނިޔޭގެ ސިޔާސީ ޝަޚްސިއްޔަތުތަކުގެ ތެރެއިން، ހުޅަނގަށް އެންމެ ބޮޑަށް އީމާން ވެވަޑައިގެން ހުންނެވި އެއް ބޭފުޅާއެވެ. އޮކްސްފޯރޑުން ތައުލީމު ހާސިލު ކުރެއްވިއެވެ. ކައިވަނި ކުރެއްވީ އިނގިރޭސި ވިލާތުގެ ބޭފުޅަކާއެވެ. ޙަޔާތުގެ ވަރަށް ބޮޑު ބައެއް ހޭދަ ކުރެއްވީ އިނގިރޭސި ވިލާތުގައެވެ. ބޭފުޅުންނަކީ އިނގިރޭސި ރައްޔިތުންނެވެ.\nއެނބުރި ބަރުމާއަށް ވަޑައިގެން، ނެޝަނަލް ލީގް ފޯރ ޑިމޮކްރަސީގެ ނަމުގައި ސިޔާސީ ޙަރަކާތެއް އުފައްދަވައި، ބަރުމާގެ ޢަސްކަރީ ވެރިކަމާ ދެކޮޅަށް މަސައްކަތް ކުރައްވާން ސޫ ޗީ ފެއްޓެވީ 1988 ގައެވެ. ހުޅަނގުން ލޯބިން "ދަ ލޭޑީ" ގެ ނަމުން މުޚާތަބު ކުރާ ކަމަނާގެ ފަލްސަފާއެއް ކަމަށް ބުނެވުނީ "މާރޓިން ލޫދަރ ކިންގާއި މަހާތުމާ ގާންދީގެ ސުލްހަވެރި ހަރަކާތުގެ" ފަލްސަފާއެވެ. އެއިރު ލޯތަކަށް ފެނުނީ ވެސް އެ ފަލްސަފާގެ އިމުގެ ތެރޭގައި މަސައްކަތް ކުރެއްވި ތަނެވެ. ނަމަވެސް، އެ މަސައްކަތް ހަމަ ފެއްޓެވުމާ އެކުގައި ހެން، ބަރުމާގެ ސަރުކާރުން އޭނާ ގޭބަންދު ކުރިއެވެ. އޭގެ ފަހުން، 2010 ވަނަ އަހަރާ ހަމަޔަށް، އެކި ފަހަރުމަތީން، ގޭބަންދުގައި އޭނާ 15 ވަރަކަށް އަހަރު ހޭދަ ކުރެއްވިއެވެ. 2010 ގައި ސޫ ޗީ މިނިވަން ކުރެވުނީ ބަރުމާގެ ސަރުކާރުން ޤައުމަށް ގެންނާން ފެށި ސިޔާސީ އިޞްލާޙުތަކުގެ ތެރޭގައެވެ.\nމި ދެންނެވި އިޞްލާޙުތަކުގެ ތެރޭގައި، ބަރުމާގައި މިނިވަން އިންތިޚާބުތަކެއް ބޭއްވި، ސޫ ޗީގެ ނެޝަނަލް ލީގް ފޯރ ޑިމޮކްރަސީގެ އަތްމައްޗަށް ޤައުމުގެ ވެރިކަމުގެ ބާރުތައް އައީ 2012 ގައެވެ. އޭގެ ތިން އަހަރު ފަހުން، 2015 ގައި އޮތް އިންތިޚާބުގައި ސޫ ޗީގެ ޕާޓީއަށް 86 އިންސައްތަ ވޯޓާ އެކު ގައުމުގެ ކޮންޓްރޯލް ލިބުނެވެ. ނަމަވެސް، ދަރީން، ނުވަތަ ފިރިމީހާ، ނުވަތަ އަނބިމީހާ އަކީ ބޭރު ޤައުމެއްގެ ރައްޔިތުން ކަމަށް ވާ މީހަކަށް ބަރުމާގެ ރައީސްކަން ލިބުން އެ ޤައުމުގެ ޤާނޫނުއަސާސީ މަނާ ކުރާތީ، ސޫ ޗީ ރައީސްކަމަށް ވަޑައިގަތުމުގެ ދޮރު ހުރީ ދުސްތޫރީ ތަޅަކުން ތަޅު ލެވިފައެވެ. މި "މައްސަލައަށް" ސޫ ޗީގެ ޕާޓީން ޙައްލު ހޯދީ، "ސްޓޭޓް ކައުންސެލަރ" ގެ ނަމުގައި، ސޫ ޗީއަށް ޚާއްޞަ، ދައުލަތުގެ ރައީސަށް ވުރެ ވެސް މަތީ މަޤާމެއް އުފައްދައިގެންނެވެ. ރައީސްކަމުގެ މަޤާމު ދެވުނީ ސޫ ޗީގެ ސިއްރުވެރި ވަފާތެރިއެއް ކަމަށް ވާ ހުތިން ކިޔޯވއަށެވެ.\n"ދަ ލޭޑީ" އަދި "ހިޔުމަން ރައިޓްސް އެންޑް ޑިމޮކްރަސީ ޑާރލިންގ" ސޫ ޗީއަށް، ހުޅަނގުން ވަނީ ހުރިހާ ބާވަތްތަކެއްގެ ޢިއްޒަތްތަކާއި ޝަރަފުތައް އަރުވައިފައެވެ. 2007 ގައި އެރުވުނު އެމެރިކާގެ ކޮންގްރެޝަނަލް ގޯލްޑް މެޑަލާއި، 2000 ވަނަ އަހަރު އެރުވުނު އެމެރިކާގެ ޕްރެޒިޑެންޝަލް މެޑަލް އޮފް ފްރީޑަމާއި، 1990 ވަނަ އަހަރު އެރުވުނު ޔޫރަޕިއަން ޔުނިއަނުގެ ސެޚަރޯވް ޕްރައިޒް ފޯރ ފްރީޑަމް އޮފް ތޯޓް ފަދަ ޝަރަފުތަކެވެ. ނަމަވެސް ސޫ ޗީގެ އިސްތަށިފުޅުގައި އެޅުވުނު އެންމެ ފަޚުރުވެރި ތާޖަކީ ނޯބެލް ސުލްހައިގެ އިނާމެވެ. 1991 ގައި މި ޝަރަފުވެރި އިނާމު ސޫ ޗީއަށް ލިބިވަޑައިގަތް ތާ މިހާރު ތިރީހަކަށް އަހަރު ވެގެން ދަނީއެވެ. މިއަދު އަޅުގަނޑުމެންނަށް މި ފެންނަނީ "ދަ ލޭޑީ" ގެ އިސްތަށިފުޅުގައި ނޯބެލް ސުލްހައިގެ ތާޖު އޮތް އިރު، ޢިއްޒަތްތެރި ފަސްބައިކޮޅު ރޮހިންގާ މުސްލިމުންގެ ލެއިން ތަތްތެޅި، ފޯ ވެފައި ވާ މަންޒަރެވެ. ނިކަން ރަނގަޅަށް ބައްލަވައި، ހަނދާނުގެ ޚަޒާނާގައި މި މަންޒަރު ރައްކާ ކުރައްވާށެވެ. މިއަދުގެ ދުނިޔެއިން ވެސް، މިއީ މާކަ ގިނަ ފަހަރަކު ފެންނާނެ މަންޒަރެއް ނޫނެވެ.\nސޫ ޗީގެ ހަމައެކަނި ކުށަކީ ހަނު ހުންނެވުން ބާ ...\nސޫ ޗީގެ ޒައާމަތުގައި، ރޮހިންގާ މުސްލިމުންގެ ނަސްލު ނެތި ކޮށްލުމުގެ ހަނގުރާމަ އޭގެ އެންމެ ފަހު ފައްތަރަށް ގެންގޮސްފައި ވާ އިރު، ސޫ ޗީއަށް އެވޯޑުތައް ދީގެން އުޅޭ ހުޅަނގުގެ ޤައުމުތަކުގެ މުނާފިޤުކަމާއި، މަކަރުވެރިކަމާއި، އިންސާނީ ޙައްޤުތަކޭ ކިޔައިގެން އެމީހުން ލަވާ ހަޅޭކުގެ ހުތުރު ހަގީގަތް މި ވަނީ އިތުރު ހެއްކަކާ އެކު، އިތުރަށް ސާބިތު ވެގެން ގޮސްފައެވެ. ބަރުމާއާ ދެކޮޅަށް ކުރީން އަޅައިފައި ހުރި އިޤްތިޞާދީ ދަތި ކުރުމުގެ ފިޔަވަޅުތައް މިހާރު ހުޅަނގުން އެ ގެންދަނީ އުވައިލަމުންނެވެ. ހުޅަނގުގެ ބާރުތަކުން ގެންދަނީ ބަރުމާޔާ އެކު ވިޔަފާރީގެ ގުޅުންތައް ވަރުގަދަ ކުރަމުންނެވެ. ދާދި ފަހުން، އިންސާނީ ހައްގޭ، ޑިމޮކްރަސީއޭ ކިޔައިގެން ދިވެހި މުސްލިމުންގެ ބޮލަށް އަރައިގެންފާނެޔޭ ހީވި ޞަލީބީ ކޮމަންވެލްތު ފަދަ ޖަމިއްޔާތައް ވީ ހިސާބެއް ވެސް ނޭނގެއެވެ.\nރޮހިންގާ މުސްލިމުންގެ ހާލަތު މުޅި ދުނިޔޭގެ ސަމާލުކަމަށް އައިސް، އޭނާއަށް ދެވުނު ނޯބެލް އިނާމު ވެސް އަތުލާން ގޮވައިލެވޭ ގޮވައިލުންތައް އާއްމު ވެ، ކޮންމެވެސް އެއްޗެއް ނުބުނެ ތިބުން ލަދުހުތުރު ވާ ވަރު ވުމުން ވެސް، އިނގިރޭސި ޚާރިޖީ ވަޒީރު ބޮރިސް ޖޯންސަން، ސޫ ޗީއަށް ފާޑު ވިދާޅުވީ ވަރަށް ލޯބިން، ގިނައިން ތަޢުރީފުގެ ބަސްތައް ބޭނުން ކުރައްވައިގެންނެވެ. "ތިޔަހެން ހައްދަވަންޏާ ބަރުމާގެ ނަން ކިލަނބު ވެދާނެޔޭ" ވިދާޅުވިއެވެ. މިހެން ވިދާޅުވެފައި ދެން ދެއްކެވީ ސޫ ޗީ އަކީ "އިންސްޕަޔަރިން ބޭފުޅެކޭ" އަދި "ރިމާރކެބަލް ކޮލިޓީޒް" ހުރި ބޭފުޅެކޭ ވިދާޅުވެ ދެއްކެވި ދެއުޅި އެއް ނުވާ ވާހަކަތަކެކެވެ. ޖޯންސަންގެ "މޮލިކޮޑްލް" ގޮވައިލެއްވުމަށް ވަގުތުން ފާޑު ވިދާޅުވި ބޭފުޅުންގެ ތެރޭގައި އިނގިރޭސި ވިލާތުގެ ފުރަތަމަ މުސްލިމް ކެބިނެޓް މިނިސްޓަރ ސަޢީދާ ވާރްސީ ހިމެނިވަޑައިގަތެވެ. އެކަމަނާ ކުރެއްވި ޓްވީޓެއްގައި "ނޯބެލް ސުލްހައިގެ އިނާމު ހިއްޕަވައިގެން ހުންނެވި ސޫ ޗީގެ ބެލުމުގެ ދަށުން ޖެނޮސައިޑެއް ހިނގަމުން ދާ އިރު، ޚާރިޖީ ވަޒީރުގެ އޮފީހުގެ އީޖާބަކީ މިއީ ތޯއޭ" ވިދާޅުވެ ސުވާލު އުފެއްދެވިއެވެ.\nސޫ ޗީގެ ކުށާ އެކަށީގެންވާ މިނުން އޭނާ ކުށްވެރި ކުރާކަށް ހުޅަނގުގެ ގައުމުތައް ބޭނުމެއް ނުވެއެވެ. އެ ގައުމުތަކާއި، ހުޅަނގުގެ މީޑިޔާ އާއި އިންސާނީ ޙައްޤުތަކަށް މަސައްކަތް ކުރާ ގިނަ އިދާރާތަކުން ވެސް ސޫ ޗީގެ ކުށެއް ކަމަށް ދެކެނީ ރޮހިންގާ މުސްލިމުންނަށް ޓަކައި ބަސް ވިދާޅު ނުވެ "ހަނު ހުންނަވާ" ހުންނެވުމެވެ. ނަމަވެސް، މަހުދީ ޙަސަން ވިދާޅުވެފައި ވާ ފަދައިން، ސޫ ޗީގެ ކުށަކީ ބުޑިސްޓް ޓެރަރިސްޓުން ހިންގަމުން ގެންދާ ޖެނޮސައިޑާ ދެކޮޅަށް ކަމެއް ނުކުރައްވައި، އެކަން ކުށްވެރި ނުކުރައްވައި، އެކަމާ ދެކޮޅަށް އަޑު ނުއުފުއްލަވައި ހުންނެވުން އެކަންޏެއް ނޫނެވެ. ރޮހިންގާ މުސްލިމުންނަށް އަނިޔާ ކުރެވޭ ވާހަކަ ދެއްކުމަކީ ޓެރަރިޒަމަށް ހިތްވަރު ދޭ ހުސް ދޮގު ކަމަށް އޭނާ ތުހުމަތު ކުރައްވައެވެ. އޭނާގެ ނިޔާގައި، ރަކީން ސްޓޭޓުގެ ހުރަހަށާއި ދިގަށް، ރޮހިންގާ މުސްލިމުންގެ ބޯމައްޗަށް އޭނާގެ ސަރުކާރުން ފާ ކޮށްފައި ވާ މަރުގެ ބިރުވެރި ކަޅުވިލާތަކަކީ ބަރުމާގެ ދިފާއުގައި ހިންގާ "ޓެރަރިޒަމާ ދެކޮޅު އޮޕަރޭޝަންތަކެކެވެ". ރޮހިންގާ މުސްލިމުންގެ ނަސްލީ ޝަނާކަތު ނަފީ ކުރެއްވުމުގެ ގޮތުން، " ރޮހިންގާ" މި ނަން ބޭނުން ކުރުމަށް އޭނާ އިންކާރު ކުރައްވައެވެ. 2016 ވަނަ އަހަރުގެ މެއި މަހުގެ ތެރޭގައި އޭނާ ވަނީ، ބަރުމާގައި ހުންނަވާ ޔުނައިޓެޑް ސްޓޭޓްސް އޮފް އެމެރިކާގެ އެންބެސެޑަރަށް ވެސް "ރޮހިންގާ" މި ނަން ބޭނުން ނުކުރުމަށް އަންގަވައިފައެވެ. ސޫ ޗީގެ ސަރުކާރުގެ ސިފައިންގެ ތިން މީހުން ވެގެން ރޭޕް ކުރި ރޮހިންގާ އަންހެން ކުއްޖެއް ކަމަށް ވާ ޖަމާލީދާ ބޭގަމް، އޭނާ ކުރި ބިރުވެރި، ވޭންދެނިވި، ހިތްދަތި ތަޖުރިބާގެ ވާހަކަ ކިޔައިދީ، އެ ވާހަކަ ދުނިޔޭގެ މީޑީޔާތަކަށް އެރުމުން، ސޫ ޗީގެ ރަސްމީ ފޭސްބުކް ސަފުހާގައި އެ އަންހެންކުއްޖާއަށް ފުރައްސާރަ ކުރީ "ފޭކު ރޭޕް" މި އިބާރާތް ބޭނުން ކޮށްފައި ވާ ބޮޑު ބެނަރެއް އަރުވައިގެންނެވެ. 1995 ގައި، ޗައިނާގެ ބެއިޖިންގ ގައި "އެންޖީއޯ ފޯރަމް އޮން ވިމެން" ގެ ނަމުގައި ބޭއްވުނު މަޝްހޫރު ބައިނަލްއަޤްވާމީ މަހާސިންތާގައި، ވީޑިޔޯ މެސެޖެއްގެ ޒަރީޢާއިން، ސޫ ޗީ ދެއްވި ތަޤުރީރުގައި، "ހަނގުރާމަތަކުގައި އެންމެ ބޮޑަށް ނިކަމެތި ވަނީ އަންހެނުންނާއި ކުޑަ ކުދީން" ކަމަށް ވިދާޅުވެ، ވަރަށް "އަސަރާ އެކު" ކަންބޮޑުވުން ފާޅު ކުރެއްވިއެވެ. ޖަމާލީދާ ބޭގަމަށް މަލާމާތް ކުރެއްވި އިރު، އޭނާގެ ހަނދުމަފުޅުގައި ކުރީން ދެކެވުނު ވާހަކަ ނެތީ ބާވައެވެ!\nއެއްވެސް އޮޅުމެއް ނެތެވެ. ސޫ ޗީ އެ ހުންނެވީ ވަކި ފަރާތަކަށް ޖެހިވަޑައިނުގެން، "ހަނުހުރުމެއްގައެއް" ނޫނެވެ. އޭނާ އެ ހުންނެވީ އޭނާގެ ކޮޅު އިޚްތިޔާރު ކުރައްވައިގެންނެވެ. އެއީ ޖެނޮސައިޑާއި، އަނިޔާވެރިކަމާއި، އިސްލާމޯފޯބިޔާގެ ކޮޅެވެ. އޭނާއަކީ ބުޑިސްޓް ޓެރަރިސްޓުންގެ ވަހުޝީ ޖަރީމާތަކުގެ ބައިވެރިއެކެވެ.\nރޮހިންގާ މުސްލިމުންގެ ތެރޭގައި ޤަތުލާއި، އަނިޔާ އާއި، ރޭޕާއި، ޢާއިލާގެ މެންބަރުން ގެއްލުމާއި، ބޮޑެތި ބަލިމަޑުކަން ފަދަ މުޞީބާތްތައް ތަޙައްމަލު ކުރަމުން ނުދާ އެއްވެސް ޢާއިލާއެއް ވާ ހެނެއް ހީއެއް ނުވެއެވެ. ބަރުމާގެ ސަލާމަތީ ބާރުތަކުން ހިންގާ ކޮންސެންޓްރޭޝަން ކޭމްޕުތަކުގައި އެމީހުންގެ ނޭވާ އުފުރިއަރަމުން ދަނީއެވެ. ވަރަށް "ކުޑަ ކުޑަދޮރަކުން، ދޭތެރެއަކުން" އެތެރެ ވާ ޚައިރާތުގެ ތަކެތި ފިޔަވައި، ތުއްތު ދަރިއަކަށް ދޭނެ ވެސް ރަނގަޅު ކާއެއްޗެއް، ބޯން ކަމުދާ ފެންފޮދެއް ވެސް އެމީހުންގެ އަތަކު ނުވެއެވެ. އެމީހުންގެ ވަށައިގެން އަނިޔާވެރި ފުލުހުންނާއި ސިފައިންގެ ޕޯސްޓުތަކާއި، ކަތިވަޅި އާއި ވަޅި އާއި އަލިފާނުން ހަތިޔާރު އަޅައިގެން އުޅޭ ބުޑިސްޓް ޓެރަރިސްޓުންނެވެ. ތިބި ތަނުން އެހެން ތަނަކަށް، ފުރާނަ އަތްމައްޗަށް ލައިގެން މެނުވީ، ދެވޭނެ ގޮތެއް ނެތެވެ. ޅަދަރީންނާ އެކު، ޢާއިލާތައް އެމީހުންގެ ޖިފުޓިތަކުގެ ތެރޭގައި ތިއްބައި އަންދައިލެވެނީއެވެ. ކުޑަކުދީންނާއި ބޮޑެތި މީހުން، ޖަމާޢަތް ޖަމާޢަތަށް، ވަޅުވަޅުގަނޑަށް އަޅައި ދިރިތިއްބައި ވަޅު ލެވެމުން ދަނީއެވެ. ތުއްތު ކުދީންގެ ކަރު ބުރި ކޮށްލެވި، ބޮޑެތި މީހުންގެ ހަށިތައް ކަތިވަޅީން ކޮށައިލެވެނީއެވެ. މި އަނިޔާތަކަށް ކެތް ނުކުރެވިގެން، ހަދާނޭ ނަހަދާނޭ ގޮތެއް ނޭނގިގެން، އަނގަމަތި މަސްއޮޑިފަހަރުގައި ބޭ އޮފް ބެންގޯލުގެ ގަދަފަދަ ކަނޑުތެރެއަށް އެމީހުންގެ އެތައް ހާސް ބަޔަކު ނުކުންނަމުން ދާ އިރު، އޭގެ ތެރެއިން އެތައް ބަޔަކު މާކަނޑުގައި ޙާލުގައި ޖެހި، ގަދަ ކަނޑުގެ ރާޅުތަކުގެ ޝިކާރަޔަކަށް ވެ ޣަރަގު ވަމުން ދަނީއެވެ.\nމި އަނިޔާވެރި ކަމުގެ ކޮޅެއް މެދެއް ޙައްދެއް މިނެއް އެބަ އޮތްތޯއެވެ؟\nމި ހުރިހާ ކަމެއް ހިނގަމުން ދާ އިރު، މުސްލިމު ޤައުމުތައް މަކުރޫހަ އަޑުއަޑުން ގުގުރި ދަމަދަމައިފައި ނިދަނީއެވެ. ބަރުމާޔާ ދެކޮޅަށް ޢިއްޒަތުއްނަފުސާއި، ޙުރުމަތާއި، ޝަރާފަތާ އެކު ތެދު ވާން ކެރުނު ހަމަ އެއް ޤައުމު ވެސް އިސްލާމީ ދުނިޔޭގައި ނެތެވެ. ތުރުކީ ފަދަ މަދު ޤައުމެއް ނޫނީ މި ކަމާ ޙަޤީޤަތުގައި ކަންބޮޑު ވެގެން އުޅޭ ތަނެއް ވެސް ނުފެނެއެވެ. މުސްލިމް އެތައް ޤައުމެއްގެ ސިޔާސީ އަދި އިޖުތިމާޢީ މަސްރަޙުން ވެސް ފެންނަނީ އިނގިރޭސީންގެ ތައްޕާހުން، ޞަލީބީންނާއި ސަހްޔޫނީންގެ އަންބޮނޑީން ކައިގެން އުޅޭ "ސޫ ޗީތައް" އަމިއްލަ ޤައުމުގެ ތަޚުތުތަކަށް ނުވެޑުވެވިގެން ތެޅިފޮޅޭ ތަނެވެ. ހުރީ ހިތާމައިގެ ކޮޅު ނެތް ކޮޅަށް ހުރި ހިތާމައެވެ. މުސްލިމުން ޣާފިލުކަމުގެ ނިންޖަކުން ނިދައިފައި ތިބި އިރު، ޞަލީބީންނާއި ޒައިނިސްޓުން އެ ތިބީ ބަރުމާޔަށް ވާގިވެރި ވާ ބައެއްގެ ގޮތުގައޭ ނޫނީ އަޅުގަނޑު ނުދަންނަވާނަމެވެ. ޞައްދާމު ޙުސައިން ނުގޮތަކަށް ވަޔެއް ލިޔަސް، އިންސާނީ ޙައްޤޭ، ޑިމޮކްރަސީއޭ ކިޔައި ބެރު ތަޅައިގެންފައި، ޢިރާޤަށް ބޮމާއި މިސައިލުގެ ވާރޭ އޮއްސި "އިންސާނީ ޙައްޤުތަކާއި ޑިމޮކްރަސީގެ ޣާޒީން" އެ ތިބީ ސޫ ޗީގެ ދިފާޢުގައެވެ. އިންސާފެއް، ޙައްޤެއް، ޙަޤީޤަތެއްގެ އަގެއް ނެތެވެ.\nޖަންގަލީގެ ގާނޫނުގެ ދުނިޔެއަށް މަރުޙަބާއެވެ!\nމިޔަންމާގެ އިންތިހާބުގައި ރޮހިންގާ މީހުންނަށް ވޯޓު ނުލެވޭ


China Muslimunge camp thah bandhukuran Turkey in govaalaifi\nޗައިނާ މުސްލިމުންގެ ކޭމްޕުތައް ބަންދުކުރަން ތުރުކީން ގޮވާލައިފި\nޓެރަރިޒަމް ހުއްޓުވުމަށް ކަމަށް ބުނެ ވީގޫރު މުސްލިމުން ކޭމްޕުތަކުގައި ހިފަހައްޓައިގެން އެތަކެއް އަނިޔާއެއް ދެމުންގެންދާ ކަމަށް އިންސާނީ ހައްގުތަކާބެހޭ ޖަމާއަތްތަކުން ގެންދަނީ ބުނަމުންނެވެ. -- ފޮޓޯ: ގެޓީ އިމެޖަސް\nއަންކާރާ (ފެބްރުއަރީ 10) - ޗައިނާގައި ދިރިއުޅޭ ވީގޫރު މުސްލިމުންނަށް ޗައިނާ ސަރުކާރުން އަމަލުކުރަމުންދާ ގޮތަކީ "އިންސާނިއްޔަތަށް ލަދުވެތިކަމެއް" ކަމަށް ބުނެ އެ ކޭމްޕުތައް ބަންދުކުރުމަށް ތުރުކީ ސަރުކާރުން ގޮވާލައިފި އެވެ.\nތުރުކީގެ ފޮރިން މިނިސްޓްރީން ނެރުނު ބަޔާނެއްގައި ބުނެފައިވަނީ، އެއް މިލިއަނަށް ވުރެ ގިނަ ވީގޫރު މުސްލިމުން ކޭމްޕުތަކުގައި ހިފަހައްޓައިގެން ގެންގުޅޭ ކަމީ މުޅި ދުނިޔެއަށް މިހާރު ފެންނަން އޮތް ހަގީގަތެއް ކަމަށެވެ.\nމީގެ އިތުރުން، އަސާސީ އިންސާނީ ހައްގުތަކަށް އިހުތިރާމުކޮށް، ވަގުތުން އެ ކޭމްޕުތައް ބަންދުކުރުމަށްވެސް އެ ބަޔާނުގައި ވަނީ ޗައިނާ ސަރުކާރަށް ގޮވާލައިފަ އެވެ.\nވީގޫރު މުސްލިމުންނަކީ ޗައިނާގެ ޝިންޖަންގް ޕްރޮވިންސްގައި ދިރިއުޅޭ ބަޔެކެވެ. އެ ސަރަހައްދުގައި ދިރިއުޅޭ އާބާދީގެ 45 ޕަސަންޓަކީ ވީގޫރު މުސްލިމުން ކަމަށް ތަފާސް ހިސާބުތަކުން ދައްކަ އެވެ.\nޓެރަރިޒަމް ހުއްޓުވުމަށް ކަމަށް ބުނެ ވީގޫރު މުސްލިމުން ކޭމްޕުތަކުގައި ހިފަހައްޓައިގެން އެތަކެއް އަނިޔާއެއް ދެމުންގެންދާ ކަމަށް އިންސާނީ ހައްގުތަކާބެހޭ ޖަމާއަތްތަކުން ގެންދަނީ ބުނަމުންނެވެ.\nމިދިޔަ ޖެނުއަރީ މަހު ޗައިނާގައި ދިރިއުޅޭ މުސްލިމުން އަމަލު ކުރަންޖެހޭ ގޮތްތައް ކަނޑައަޅާ ގަނޫނެއް ޗައިނާ ސަރުކާރުން ވަނީ ފާސްކޮށްފަ އެވެ.\nރައިސް ޝީ ޖިންޕިންގެ ސަރުކާރުން ދަނީ ދީނީ ހަރުކަށިކަމާއި ދެކޮޅަށް މަސައްކަތް ކުރުމަށްކަމަށް ބުނެ، އެ ގައުމުގައި ދިރިއުޅޭ މުސްލިމުންގެ ހައްގުތައް ހަނި ކުރަމުންނެވެ. މިގޮތުން، ޗައިނާގެ ބައެއް ސަރަހައްދުތަކުގައި، ރޯދަ ހިފުމާއި، ތުނބުޅި ދިގުކުރުމުގެ އިތުރުން، ނަމާދު ކުރުމާއި ބުރުގާ އެޅުން ވެސް ވަނީ މަނާކޮށްފަ އެވެ.


ކަރަންޓީނުވުމާއި ނުލައި ދަތުރުކުރުމަށް ހުއްދަދީފި - DhiDaily\nކަރަންޓީނުވުމާއި ނުލައި ދަތުރުކުރުމަށް ހުއްދަދީފި\nއާބާދީގެ %60 މީހުންނަށް ކޮވިޑުގެ ވެކްސިންގެ ޑޯޒްތައް ހަމަވެފައިވާނަމަ އެ ރަށަކަށް\nކަރަންޓީނުވުމަކާ ނުލައި ދަތުރުކުރުމުގެ ހުއްދަދީފިއެވެ.\nއެޗްޕީއޭއިން މިރޭ ބުނީ އެޕްރީލް 20 ވަނަ ދުވަހުން ފެށިގެން ވަކިގޮތެއް އަންގަންދެން ބައެއް ފިޔަވަޅުތަކަށް ލުއިދޭން ނިންމައިފައިވާ ކަމަށެވެ.\nއެ ގޮތުން އާބާދީގެ %60 މީހުންނަށް ކޮވިޑުގެ ވެކްސިން ގެ ޑޯޒްތައް ހަމަވެފައިވާނަމަ، އެ ރަށަކަށް ކަރަންޓީނުވުމަކާއ ނުލައި ދަތުރުކުރުމަށް ހުޅުވައިލަން ނިންމައިފައިވާ ކަމަށެވެ.\nހަމައެއާއެކު އާބާދީގެ %60 މީހުންނަށް ކޮވިޑުގެ ވެކްސިން ޑޯޒްތައް ހަމަވެފައިނުވާ ރަށްރަށަށް، ވެކްސިންގެ ދެވަނަ ޑޯޒް ފުރިހަމަކުރާތާ ދެ ހަފުތާފަހުން ކަރަންޓީނާ ނުލައި ދަތުރުކުރުމަށް ހުޅުވައިލަން ނިންމައިފައިވާ ކަމަށެވެ.\nނަމަވެސް އެފަދަ ފަރާތްތައް ކަރަންޓީނާއި ނުލައި ދަތުރުކުރުމަށް ހުއްދަދިނުމުގައި ޢަމަލުކުރާނެ އުސޫލުތަކެއް ވަނީ ކަނޑައަޅައިފައެވެ.\n1.ރަށެއްގައި ބަލި އުޅޭ ނިސްބަތް (ސާމްޕަލް ޕޮޒިޓިވިޓީ ރޭޓް) %5 އަށްވުރެ މަތި ރަށަކުން އެނޫން\nރަށަކަށް ދަތުރުކުރާނަމަ ޕީސީއާރް ނެގެޓިވް ޓެސްޓާއެކު ދަތުރުކުރުން.\n2.ވެކްސިން ޖެހުމަށް ޝަރުތު ހަމަނުވާ ކުދީން މި ފަރާތްތަކާއެކު ދަތުރުކުރަން ޖެހޭނަމަ ޕީސީއާރް ނެގެޓިވް ޓެސްޓާއެކު ދަތުރުކުރުން.\n3.ފަތުރުވެރީން ހިމެނޭގޮތަށް ރާއްޖެއަށް އެތެރެވާ ފަރާތްތަކުން ވެކްސިންގެ ދެވަނަ ޑޯޒު ފުރިހަމަކޮށް ދެ\nހަފުތާވެފައިވާނަމަ ތިރީގައި ބަޔާންކޮށްފައިވާ ފަރާތްތައް ފިޔަވައި ރާއްޖެއަށް ދަތުރުކުރާއިރު ނެގެޓިވް ޕީސީއާރު ޓެސްޓް އޮންނަން ނުޖެހުމާއި, ކަރަންޓީނުވާން ނުޖެހުން.\nނަމަވެސް ތިރީގައި ބަޔާންކޮށްފައިވާ ފަރާތްތަކުން ރާއްޖެއަށް އެތެރެވާއިރު ނެގެޓިވް ޕީސީއާރް ނަތީޖާ އޮންނަންވާނެ ކަމަށާއި, ނުވަތަ ރާއްޖެ އެތެރެވުމަށްފަހު ޕީސީއާރް ޓެސްޓް ހަދަންވާނެކަމަށް އެޗްޕީއޭއިން ބުނެއެވެ.\nއެއީ ސިއްހީ ޚިދުމަތްދޭ އެއްވެސް މަރުކަޒެއްގައި މަސައްކަތްކުރާ ފަރާތްތަކާއި، ޑޭކެއަރ ސެންޓަރުތަކުގައި މަސައްކަތް ކުރާ ފަރާތްތަކާއި، ސްކޫލުތަކުގައި މަސައްކަތްކުރާ ފަރާތްތަކާއި، ރެސިޑެންޝަލް ކެއަރގެ ޚިދުމަތްދޭ ތަނެއްގައި މަސައްކަތްކުރާ ފަރާތްތައްކަމަށް އެޗްޕީއޭއިން ވަނީ ބުނެފައެވެ.


ފުއްޕާމޭގައި ކަނަމަދުކޮޅެއް ތާށިވި ތުއްތު ކުއްޖާގެ އޮޕަރޭޝަން ކާމިޔާބު، ބުދަ ދުވަހު ޢާއިލާ ރާއްޖެ އަންނަނީ ފުއްޕާމޭގައި ކަނަމަދުކޮޅެއް ތާށިވި ތުއްތު ކުއްޖާގެ އޮޕަރޭޝަން ކާމިޔާބު، ބުދަ ދުވަހު ޢާއިލާ ރާއްޖެ އަންނަނީ\nފުއްޕާމޭގައި ކަނަމަދުކޮޅެއް ތާށިވި ތުއްތު ފިރިހެން ކުއްޖާ--\nފުއްޕާމޭގައި ކަނަމަދުކޮޅެއް ތާށިވި ތުއްތު ކުއްޖާގެ އޮޕަރޭޝަން ކާމިޔާބުކަމަށް އެކުއްޖާގެ ޢާއިލާއިން ބުނެފިއެވެ.\nފުއްޕާމޭގައި ކާއެތިކޮޅެއް ތާށިވެ ނޭވާލާން އުނދަގޫވެގެން ރާއްޖެއިންވެސް އެއް އޮޕަރޭޝަންކޮށްފައިވާ އެއް އަހަރާއި ފަސްމަހުގެ މިތުއްތުކުއްޖާގެ ފުރަތަމަ އޮޕަރޭޝަން ރާއްޖެއިން ކާމިޔާބު ނުވުމުން، ޑޮކްޓަރުންވަނީ ވީއެންމެ އަވަހަށް ރާއްޖެއިން ބޭރުން އޮޕަރޭޝަންކުރުމަށް ލަފާދީފައެވެ.\nއެ ކުއްޖާއާއި ޢާއިލާ މިދިޔަ ޖުލައިމަހުގެ 29ވަނަ ދުވަހު އާސަންދައިގެ ދަށުން ބޭސްފަރުވާއަށް އިންޑިއާއަށް ދާން ޕްލައިޓަށްވެސް އެރިފަހުން ކޯވިޑް-19ގެ ޓެސްޓުގެ ނަތީޖާ ޕޮޒިޓިވްވެގެންކަމަށްބުނެ ވަނީ ފްލައިޓުންބާލާފައެވެ. ނަމަވެސް ކުޑަކުއްޖާ ކޯވިޑް-19އަށް ޕޮޒިޓިވް ނުވާކަމަށާއި، އެކުއްޖާއާއި އެހީތެރިން އިންޑިއާއަށް ފޮނުވުމުގެ މަސައްކަތް ކުރަމުންދާކަމަށް އެޗް.އީ.އޯ.ސީން ފަހުން ވަނީ ހާމަކުރައްވާފައެވެ.\nއޭގެ ހަފްތާއެއް ފަހުން ކޯވިޑް-19އާ ގުޅިގެން އޮތް ޚާއްސަ ޙާލަތުގެތެރޭގައި އާސަންދައިގެ ދަށުން ބޭސްފަރުވާއަށް ތުއްތުކުއްޖާއާއި އޭނާގެ މަންމައާއި ބައްޕަ އިންޑިއާގެ ތިރުވަނަންތަޕޫރަމަށް ގޮސްފައިވަނީ އޯގަސްޓްމަހުގެ 7ވަނަ ދުވަހުއެވެ. ފަރުވާގެ ކަންކަން ކުރިއަށްގެންގޮސްފައިވަނީ ކިމްސް ހޮސްޕިޓަލުގައެވެ.\nތުއްތުކުއްޖާގެ ފުއްޕާމެއިން ނެގި ކަނަމަދުކޮޅު--\nޕީ.އެސް.އެމް ނިއުސްއަށް މަޢުލޫމާތުދެމުން މި ތުއްތު ފިރިހެން ކުއްޖާގެ ބައްޕަ ބުނީ، ކިމްސް ހޮސްޕިޓަލުން ކުއްޖާ ބެލުމަށްފަހު ފުރަތަމަ ޓެސްޓްތަކަކާއި ސްކޭންތަކެއް ހެދިކަމަށެވެ. ނަމަވެސް ފުއްޕާމޭގައި ތާށިވެފައިވާ ކަނަމަދުކޮޅު ނެގުމަށް ތައްޔާރުވެފައިވަނިކޮށް، ކުއްޖާބެލި ޑޮކްޓަރު ކޯވިޑް-19 އަށް ޕޮޒިޓިވްވުމާ ގުޅިގެން އޭނާއާއި އޭނާގެ ޓީމް ކަރަންޓީނަށް ދިއުމުން އިތުރު 14 ދުވަސް އަނެއްކާވެސް މަޑުކުރަންޖެހުނު ކަމަށެވެ.\nއެ ކުއްޖާގެ ފުއްޕާމޭގައި ތާށިވެފައިވާ ކަނަމަދުކޮޅު ނަގާފައިވަނީ "ބްރޮންކޮސްކޮޕީ" ހަދައިގެނެވެ. މިއީ ފުއްޕާމެއާއި ނޭވާލާ ނިޒާމު ބެދޭގޮތްވުމުން އަނގަ ނުވަތަ ނޭފަތަށް ހިމަ ޓިއުބެއް ވައްދައިގެން ކުރިއަށްގެންދާ ޕްރޮސިޖަރއެކެވެ. ތުއްތު ކުއްޖާގެ ބައްޕަ ބުނިގޮތުގައި އެ ކުއްޖާގެ ފުއްޕާމޭގައި ތާށިވެފައިވާ ކަނަމަދުކޮޅު ނެގުނީ އެފަދަ2ޕްރޮސިޖަރ ހަދައިގެންނެވެ.\nކުއްޖާގެ ޙާލަތު މިހާރު ރަނގަޅުކަމަށާއި، ނޭވާލުމުގައި އިތުރު މައްސަލަތަކެއް ދިމާވާކަން ފާހަގަކުރެވިފައި ނުވާކަމަށްވެސް ކުއްޖާގެ ބައްޕަ ބުންޏެވެ. އޭނާ ބުނީ އެ އާއިލާއިން މިއަންނަ ބުދަ ދުވަހު ރާއްޖެއައުމަށް މިހާރު ތައްޔާރުވަމުންދާކަމަށެވެ.


Fiyavalhu thah uvaalai, July 19 ga England hulhuvaalanee - vNews.mv\nފިޔަވަޅުތައް އުވާލައި، ޖުލައި 19 ގައި އިންގްލެންޑް ހުޅުވާލަނީ\nކޮވިޑްވައިރަސްއާއެކު އުޅެން ދަސްކުރަންޖެހޭ: ބޮރިސް ޖޯންސަން\nސައިފް އަޒްހަރު 05 July 2021, 23:42\nކޮވިޑްބަލި ފެތުރުން ހުއްޓުވަން އިނގިރޭސިވިލާތުގައި އަޅާފައިވާ ފިޔަވަޅުތައް މި ޖުލައިމަހުގެ 19 ގެ ކުރިން އުވާލަން ނިންމައިފިއެވެ.\nގައުމާ މުޚާތަބު ކުރައްވާ މިކަމާބެހޭ ޕްލޭސް މިއަދު އިއުލާން ކުރެއްވީ އިނގިރޭސި ބޮޑުވަޒީރު ބޮރިސް ޖޯންސަންއެވެ.\nކޮވިޑް ފެތުރުން ހުއްޓުވަން އަޅާފައިވާ ބޮޑެތި ފިޔަވަޅުތަކުގެ އިތުރުން، އިޖުތިމާއީ ގައިދުރު ކަމަށް އަޅާފައިވާ ފިޔަވަޅުތަކާއި، ގޭގައި ތިބެގެން މަސައްކަތް ކުރުމާއި އަދި މާސްކް އެޅުމަށް މަޖުބޫރުކޮށްފައިވާ ނިންމުން އުވާލަންވެސް ވިސްނަވަމުންދާ ކަމަށް ބޮޑުވަޒީރު ބޮރިސް ޖޯންސަން ވިދާޅުވިއެވެ.\nއެހެން ނަމަވެސް، މިކަމާ ގުޅޭ އެންމެފަހުގެ ނިންމުން ނިންމަވާނީ އަންނަ ހަފްތާ ތެރޭގައި ކަމަށް ބޮޑުވަޒީރު ވިދާޅުވިއެވެ.\nއިނގިރޭސި ބޮޑުވަޒީރު ބޮރިސް ޖޯންސަން ވިދާޅުވީ، އެންމެންވެސް ވައިރަސްއާއެކު އުޅެން ދަސްކުރަން ޖެހިފައިވާ ކަމަށެވެ.\nފިޔަވަޅުތައް އުވާލުމުން، ދިރިއުޅުމުގެ ކަންކަން ބައްޓަން ކުރާނެގޮތެއް ނިންމާނީ ރައްޔިތުން ކަމަށާއި، އާންމު ހާލަތުގައި އުޅޭނީތޯ ގޮތެއް ނިންމާނީވެސް ރައްޔިތުން ކަމަށް ޖޯންސަން ވިދާޅުވިއެވެ.\nއިނގިރޭސި ބޮޑުވަޒީރު ވިދާޅުވީ، ފިޔަވަޅުތައް އުވާލުމުން ކޭސްތައް އިތުރުވެގެން ދިއުމަކީ އެކަށީގެންވާ ކަމެއް ކަމަށެވެ. އެހެން ނަމަވެސް، ސަރުކާރުން ކަންކަން ދޫކޮށްލާނީ އާންމު ފަރުދުން އެމީހުންގެ ޒިންމާތައް އަދާކުރުމުގެ މައްޗަށް ކަމަށް ވިދާޅުވިއެވެ.\nވެކްސިން ޕްރޮގްރާމްގެ ސަބަބުން ބަލީގެ ހާލު ބޮޑުވާ މީހުންނާއި މަރުވާ މީހުންގެ އަދަދުތައް ދަށްކުރެވިފައިވާ ކަމަށާއި، ނަމަވެސް ކޮވިޑް ނައްތާނުލެވޭ ކަމަށް ޖޯންސަން ވިދާޅުވިއެވެ.\nވެކްސިން ޖެހުމުގައި އިނގިރޭސިވިލާތް އުޅެނީ ވަރަށް ކުރީގައެވެ. މިއަދާހަމައަށް އެ ގައުމުގެ އާބާދީގައި ހިމެނޭ ދޮށީ އުމުރުގެ މީހުންގެ 86 އިންސައްތަ މީހުންނަށް ވެކްސިންގެ ފުރަތަމަ ޑޯޒް، 64 އިންސައްތަ މީހުން ދެޑޯޒް ޖަހާފައި ވެއެވެ.\nއިނގިރޭސިވިލާތުގައި މިހާރު ކޮވިޑް އިތުރުވަމުންދަނީ ޑެލްޓާ ވޭރިއެންޓުގެ ސަބަބުންނެވެ. ޑެލްޓާގެ ސަބަބުން ކޭސްތައް ކޮންމެވެސް ވަރަކަށް އިތުރުވެސް ވާން ފަށާފައި ވެއެވެ.\nއެހެން ނަމަވެސް، ޕަބްލިކް ހެލްތު އިންގްލެންޑްގެ ތަފާސްހިސާބުތައް ދައްކާގޮތުން، ވެކްސިންގެ ސަބަބުން ޑެލްޓާ ވޭރިއެންޓުގެ ސަބަބުން ބަލިޖެހުނަސް ބަލީގެ ހާލަތު ގޯސްވުމާއި، ހޮސްޕިޓަލުގައި އެމިޓްކުރަންޖެހޭ ހާލަތަށް މީހާ ގެންދިއުން ކުޑަކޮށްދެއެވެ. ޑެލްޓާ ވޭރިއެންޓް ކޮވިޑް ވެކްސިނަށް ވަރަށް ބޮޑަށް ގުޑާކަމަށެވެ.\nބޮޑުވަޒީރު ބޮރިސް ޖޯންސަން އިއުލާން ކުރެއްވި ލުއިތައް ތަންފީޒުކުރަނީ އިންގްލެންޑްގައި އެކަންޏެވެ. ސްކޮޓްލެންޑް، ވޭލްސް އަދި ނޮދަރން އަޔަރލޭންޑް އޭގެ ތެރޭގައި ނުހިމެނެއެވެ.\nބަލީގެ ހާލަތު ގޯސްވެ، އިންގްލެންޑް މީގެކުރިން ތިން ފަހަރަށް ލޮކްޑައުން ކޮށްފައި ވެއެވެ.


Covid case: Iyye positive vee 131 meehun | ThePress\nކޮވިޑް ކޭސް: އިއްޔެ ޕޮޒިޓިވްވީ 131 މީހުން\n22 October 2021, 08:12\nއިއްޔެ ރާއްޖެއިން 131 މީހަކު ކޮވިޑަށް ޕޮޒިޓިވް ވެފައިވާ ކަމަށް ހެލްތް ޕްރޮޓެކްޝަން އެޖެންސީން ބުނެފިއެވެ.\nއެޗްޕީއޭ އިން އާންމު ކުރި ތަފާސްހިސާބުތައް ދައްކާ ގޮތުގައި ކޮވިޑަށް ޓެސްޓު ކުރަން 3889 ސާމްޕަލް ނެގި އިރު އޭގެ ތެރެއިން ޕޮޒިޓިވް ވެފައި ވަނީ 95 މީހުންނެވެ. ޕޮޒިޓިވް ވެފައި ވާ މީހުންގެ ތަފްސީލް ހާމަ ކުރަމުން އެޗްޕީއޭ އިން ބުނީ، މާލެ ސަރަހައްދުން 44 މީހަކާ، އަތޮޅުތެރެއިން 77 މީހަކާ، ރިސޯޓްތަކުން7މީހަކާ، ލިވަ ބޯޑުން3މީހުން މިއަދު ޕޮޒިޓިވް ވެފައި ވާ ކަމަށެވެ.\nއިއްޔެ ޕޮޒިޓިވްވި މީހުންނާ އެކު ބަލި ޖެހުނު މީހުންގެ އަދަދު މިހާރު ވަނީ 86،550 އަށް އަރާފައެވެ. އަދި މި ވަގުތު އެކްޓިވް ކޭސްގެ ގޮތުގައި 1379 މީހަކު އެބަ ތިބި ކަމަށް އެޗްޕީއޭ އިން ބުނެއެވެ. އަދި މި ވަގުތު ބަލި ޖެހިގެން ފަރުވާ ހޯދަމުންދާ މީހުންގެ ތެރެއިން އެނދުމަތިކޮށްގެން ފަރުވާ ދެމުން ދަނީ 17 މީހުންނަށް ކަމަށް އެޗްޕީއޭއިން ބުނެއެވެ.\nރާއްޖެއިން ކޮވިޑް ކޭސްއެއް އެންމެ ފުރަތަމަ ފެނިފައި ވަނީ މާޗް 7، 2020 ގައެވެ. އިއްޔެއާ ހަމައަށް ކޮވިޑް ރާއްޖެއިން ފެނުނުތާ 570 ދުވަސްވެފައިވާ އިރު މި ބަލީގައި މަރުވި މީހުންގެ ޖުމްލަ އަދަދު މި ވަނީ 240 އަށް އަރާފައެވެ.\nއިއްޔެ 131 މީހަކު ޕޮޒިޓިވް ވެފައިވާ އިރު އޭގެ ކުރީ ދުވަހު ޕޮޒިޓިވްވެފައި ވަނީ 95 މީހެކެވެ.


vnews - Shima ge kokko govaigen dingy ga dhanikoh3meehaku hifahattaifi\nޝިމާގެ ކޮއްކޮ ގޮވައިގެން ޑިންގީގައި ދަނިކޮށް ތިން މީހަކު ހިފަހައްޓައިފި\nމާމެންދޫއަށް ދަތުރުކުރަނިކޮށް، ގެއްލުނު އުމުރުުން 19 އަހަރުގެ އައިމިނަތު ޝިމާ\nލ.އަތޮޅުގައި ޑިންގީއެއް ބަންޑުން ޖަހާލައި ގެއްލިފައިވާ އާމިނަތު ޝިމާގެ ކޮއްކޮ ގޮވައިގެން ޑިންގީއެއްގައި ދަނިކޮށް ތިން މީހަކު ފުލުހުންގެ ބެލުމުގެ ދަށަށް ގެންގޮސްފިއެވެ.\nފުލުހުން ބުނީ ލ.މާމެންދޫން އުމުރުން 16 އަހަރުގެ އަންހެން ކުއްޖަކު ގޮވައިގެން ޑިންގީއެއްގައި ދަނިކޮށް3މީހަކު ހުއްޓުވައި ފުލުހުންގެ ބެލުމުގެ ދަށަށް ގެންގޮސްފައިވާ ކަމަށެވެ. އެމީހުން ހުއްޓުވީ ސިކްސް ސެންސް ރިސޯޓު ކައިރިން ކަމަށް ފުލުހުން ބުނެއެވެ.\nޝިމާގެ ކޮއްކޮ ގޮވައިގެން ދަނިކޮށް ހިފެހެއްޓި މީހުންގެ ތެރޭގައި ޝިމާ ގޮވައިގެންވެސް ދަތުރުކުރި އިބްރާހީމް ފަޒީލް ހިމެނޭ ކަމަށް މައުލޫމާތު ލިބެއެވެ. އަދި ޑިންގީގައި ހުރީ ޝިމާގެ ކޮއްކޮކަން ފުލުހުން ޔަގީންކޮށް ނުދިން ނަމަވެސް އެނގިފައިވާ ގޮތުގައި އެއީ ޝިމާގެ ކޮއްކޮއެކެވެ. މިއަދު ޑިންގީ ހިފަހައްޓައި ހައްޔަރުކުރި3މީހުން ތިބީ މޫނު ނިވާކޮށްގެން ކަމަށް ވެސް މައުލޫމާތު ލިބެއެވެ.\nޝިމާ ގެއްލުނީ މިދިޔަ މަހުގެ 22 ވަނަ ދުވަހުގެ ރޭ ލ.ކައްދޫން މާމެންދޫއަށް ދަތުރުކުރަމުން ދަނިކޮށް ޑިންގީ ބަންޑުން ޖަހާލައިގެން ކަމަށް ވެއެވެ. 19 އަހަރުގެ ޝިމާގެ ޚަބަރެއް މިހާތަނަށް ނުވި ނަމަވެސް އޭނަ ހޯދުމުގެ މަސައްކަތް އަދިވެސް ހުއްޓައެއް ނުލައެވެ.\nޝިމާ ގެއްލެން ދިމާވި ހާދިސާ ހިނގާފައިވަނީ އޭނާގެ އެކުވެރިއެެއް ކަމަށްވާ އުމުރުން 24 އަހަރުގެ އިބްރާހީމް ފަޒީލްއާއެކު، ކުޑަ ޑިންގީއެއްގައި މާމެންދޫއަށް ދަތުރުކުރަމުން ދަނިކޮށް ޑިންގީ ބަންޑުން ޖަހާލުމުގެ ސަބަބުންނެވެ. މިހާދިސާގައި ފަޒީލް ސަލާމަތްވެފައިވަނީ ފަތާފައި، ކައިރީގައި އޮތް ސިކްސް ސެންސެސް ލާމު ރިސޯޓަށް އެރުމުންނެވެ. ފަޒީލް ރިސޯޓަށް އެރީ ޝިމާ އަތަށް ފޯނަކާއި ހަމެއް ދީފައި ކަމަށް އޭނަ ވަނީ ބުނެފައެވެ.\nޝިމާގެ ކޮއްކޮ ގޮވައިގެން ފަޒީލް މިއަދު އުޅުނީ ފިލަން ކަމަށް އާއިލާއިން ތުހުމަތު ކުރާއިރު، ޝިމާ ގެއްލުނު ހާދިސާގައި ވެސް ފަޒީލް ދައްކާފައިވާ ވާހަކަތަކާމެދު ވަނީ ގިނަ ޝައްކުތަކެއް އުފެދިފައެވެ.


އަޙުމަދު ޝަހީދު - ވިކިޕީޑިއާ\nޑރ އަޙުމަދު ޝަހީދު\n1982 ވަނަ އަހަރުގައި ފޮރިން މިނިސްޓްރީއާ ގުޅިވަޑައިގެން، ޑރ. ޝަހީދު ދެއަހަރު ދުވަހުގެ މުއްދަތަކަށް ނިއުޔޯކުގައި ހުންނަ ޔޫ.އެން.އަށް ކަނޑައަޅާފައިވާ ދިވެހިރާއްޖޭގެ ދާއިމީ މިޝަންގައި މަސައްކަތްކުރެއްވިއެވެ. ފުރަތަމަ ޑިގްރީ ޙާޞިލް ކުރެއްވުމަށްފަހު، 1991 ވަނަ އަހަރު އޮސްޓްރޭލިއާއަށް ޕީ.އެޗް.ޑީ އަށް ކިޔަވާވިދާޅުވުމަށް ވަޑައިގަތުމުގެ ކުރިން، ފޮރިން މިނިސްޓްރީގައި ރިސަރޗް އެންޑް އެނެލެސިސް ސެކްޝަނެއް ޑރ. ޝަހީދު ވަނީ ޤާއިމްކުރައްވާފައެވެ.\n1995 ވަނަ އަހަރު ރާއްޖެ ވަޑައިގެން، ފޮރިން މިނިސްޓްރީގެ ބައިލެޓެރަލް ޑިވިޜަންގައި ޑރ. ޝަހީދު މަސައްކަތްކުރެއްވިއެވެ. އެއަށްފަހު، ސާކް ޑިވިޜަންގެ އެންމެ އިސް މަގާމަށް ޑރ.ޝަހީދު ވަނީ އައްޔަނުކޮށްފައެވެ. އަދި 1997 ވަނަ އަހަރު މާލޭގައި ބޭއްވި ސާކް ސަމިޓަށް ފަހު، ސާކް ގެ "އެމިނަންޓް ޕާސަންސް ގްރޫޕް" އަށް ޑރ. ޝަހީދު އައްޔަނުކުރެއްވުމުން، އެ މަޤާމުގައި ހުންނަވައިގެން ސާކްގެ އިޖްތިމާޢީ އެއްބަސްވުމެއް އެކުލަވާލެއްވިއެވެ.\n1999 ވަނަ އަހަރުގެ ޖަނަވަރީ މަހުން ފެށިގެން 2004 ވަނަ އަހަރުގެ މޭ މަހާ ހަމައަށް، ފޮރިން މިނިސްޓްރީގެ ޕާމަނަންޓް ސެކްރެޓެރީގެ މަޤާމު ފުރުއްވުމަށްފަހު، 2004 ވަނަ އަހަރުގެ ޖޫން މަހުން 2005 ވަނަ އަހަރުގެ ޖުލައި މަހާ ހަމައަށް، މިނިސްޓަރުގެ ނާއިބާ އެއްފެންވަރެއްގެ މަޤާމެއްގެ ގޮތުގައި ޗީފް ގަވަރމަންޓް ސްޕޯކްޕާސަންގެ މަޤާމުވެސް ޑރ. ޝަހީދު ވަނީ ފުރުއްވާފައެވެ.\n2005 ޖުލައި 14 ވަނަ ދުވަހުން ފެށިގެން، ޑރ. ޝަހީދު ފުރައްވަމުން ގެންދަވަނީ މިނިސްޓަރ އޮފް ފޮރިން އެފައާޒް ގެ މަޤާމެވެ.\nޑރ. ޝަހީދަކީ އޯޕަން ސޮސައިޓީ އެސޯސިއޭޝަންގެ އެއްމުއައްސިސެވެ. މީގެ އިތުރުން ޑރ. ޝަހީދަކީ ސައުތު އޭޝިއާ ފައުންޑޭޝަން މޯލްޑިވްސް ޗެޕްޓަރ ގެ ޗެއާރޕާސަންވެސް މެއެވެ. ޑރ. ޝަހީދު ވަނީ ބައިނަލް އަޤްވާމީ ފެންވަރުގަޔާއި ޤައުމީ ފެންވަރުގައި ބޭއްވުނު ތަފާތު ބައްދަލުވުންތަކުގައި، ދިވެހިރާއްޖޭގެ ސަރަހައްދީ އެއްބައިވަންތަކަމާއި، ޤައުމީ ސަލާމަތާއި، ޓެރަރިޒަމް އަދި ސިޔާސީ ތަރައްޤީއާ ބެހޭ ގިނަ ކަރުދާސްތަކެއް ހުށަހަޅުއްވާފައެވެ.\n2004 ވަނަ އަހަރު ޑރ. ޝަހީދު ވަނީ ރައްޔިތުންގެ ޚާއްޞަ މަޖިލީހުގެ މެންބަރަކަށް އައްޔަނުކޮށްފައެވެ. ޑރ. ޝަހީދަކީ ދިވެހި ރައްޔިތުންގެ ޕާޓީގެ އެއް މުއައްސިސްގެ އިތުރުން އިސްލާހު ގެނައުމަށް މަސައްކަތްކުރާ ޖަމާއަތެއްކަމަށްވާ "ނިއު މޯލްޑިވްސް" ގެ މެންބަރެކެވެ.


Covid fiyvalhuthakah luyeh, Curfew haveeru 6:00 ah badhalu koffi | Jazeera\tކޮވިޑް ފިޔަވަޅުތަކަށް ލުޔެއް، ކާފިއު ހަވީރު 6:00 އަށް - Jazeera\nކޮވިޑް ފިޔަވަޅުތަކަށް ލުޔެއް، ކާފިއު ހަވީރު 6:00 އަށް ބަދަލުކޮށްފި\nއިބްރާހިމް މުޢާން އަބްދުﷲ June 22, 2021 610 views0\nކޭސްތަކުގެ އަދަދު ދަށަށްދާން ފެށުމާއެކު ކޮވިޑްގެ ފިޔަވަޅުތަކަށް ލުއިތައްދޭން ފަށައިފި އެވެ. އެގޮތުން ކާފިއު ވަގުތު ވަނީ ކުޑަކޮށްފަ އެވެ. މިހާރު ހަވީރު 4:00 ގައި ކާފިއު ފެށިނަމަވެސް، ދެން ކާފިއު ކުރިއަށްގެންދާނީ ހަވީރު 6:00 އިން ފެށިގެންނެވެ.\nކާފިއުގެ ވަގުތު ކުޑަކުރެވެމުން އަންނައިރު، އަދި ކާފިއު ހިންގަން ފަށާވަގުތު ލަސްކުރެވުމާއެކު ހަވީރު ވަގުތު ގޭބިސީތަކަށް ވިޔަފާރިކުރުމަށް ނިކުންނަ ގިނަ ބަޔަކަށް ބޮޑެތި ލުއި ތަކެއް ލިބިގެންދާނެކަމާށް މަބްރޫކް ވިދާޅުވިއެވެ.\nކާފިއު ހިންގަން ފަށާ ވަގުތު ލަސްވުމާއެކު މޯލްޑިވްސް ޕޮލިސް ސާވިސްގެ ފަރާތުން ދެ ދަންފަޅިޔަކަށް ބަހާލާ ގޭބިސީތަކަށް ފާސްދޫކޮށްފައިވާއިރު، ކާފިއު ފަށާވަގުތު ލަސްކުރެވުމާއެކު މެންދުރު 12:00 ފެށިގެން 16:00 އަށް ދޫކޮށްފައިވާ ޕާމިޓް 12:00 ފެށިގެން 18:00 އަށް ދިނުމަށް ހަމަޖައްސާފައިވާކަމަށް ވިދާޅުވިއެވެ.\nރާއްޖޭގައި ކޮވިޑް-19 ހަލުވިކާޟާއެކު ފާއިތުވި ދިޔަ މަހުގައި ފެތުރެމުން ދިޔުމަށްފަހު ފަހަކަށް އައިސް ކޮވިޑަށް ޕޮޒިޓިވްވާ މިހުންގެ އަދަދާއި ކޮވިޑް ބަލީގައި އެންދުމަތި ކުރެވެން ޖެހޭ މީހުންގެ އަދަދު ދައްވަމުން އައުމާއެކު ކޮވިޑް-19 ކޮންޓްރޯލުކުރުމަށް އެޅިފައިވާ އެކިއެކި ފިޔަވަޅުތަކަށްވެސް އަންނަނީ ލުއި ދެމުންނެވެ.\nއެގޮތުން ކާފިއު ނިމޭ ވަގުތު ހެނދުނު 8:00 އާއި ހަމަޔަށް ހިންގަމުން އައުމަށްފަހު އެވަގުތުވަނީ ފަތިހު 4:00 އަށް ވަނީ އަވަސްކޮށްފައެވެ. އަދި ކާފިއު ފެށޭވަގުތު ހަވިރު 16:00 އަށް ހަމަޖައްސާފައި އޮތުމަށްފަހު މިރޭ މިވަނީ އިރުއޮއްސި 18:00 އަށް ލަސްކޮށްފައެވެ.\nމީގެއިތުރުން ސެލޫންތަކާއި ބޯކޮށާތަންތަނުން އެޕޮއިންޓްމެންޓު އުސޫލުން ހިދުމަތް ދިނުމަށް ހުއްދަދީފައިޥާއިރު މިރޭގެ ޕްރެސްގައި މިވަނީ ޖިމްތައްވެސް ހުޅުވާ ހިދުމަތް ދޭން ފެށުމަށް ހުޅުވާލާފައެވެ. ހަމަމިޔާއެކު ހެންދު އެކަނި ކުރާ ކަސްރަތުތަކަށް އާންމުންނަށް މަގުމައްޗަށް ނިކުމެ އުޅުމަށްވެސް ވާނީ ހުޅުވާލާފައެވެ.\nކޮވިޑް-19 ފެތުރުން ކޮންޓްރޯލުކުރުމަށް އެޅިފައިޥާ ބައެއް ފިޔަވަޅުތަކަށް ލުއި ދިންކަމުގައި ވީނަމަވެސް ގިނަ މިހުން އެއްވެ ކުރިޔަށް ގެންދާ ހަރަކާތްތަކާއި އެއްވުންތައް އަދިވެސް މަނައެވެ. މީގެ އިތުރުން މިމަހުގެ 29 ވަނަ ދުވަހާއި ހަމަޔަށް ސަރުާރު އޮފީސްތައް ބަންދުކޮށްފައިވާއިރު، ކޮލެޖު ޔުނިވާސިޓީތަކުގެ ކިޔެވުންވެސް އަދިވެސް ކުރިޔަށް ގެންދަމުން އަންނަނީ އޮންލައިންކޮށެވެ. ހަމަމިޔާއެކު ޖަމާއަތުގައި ނަމާދުކުރުމަށްވެސް އަދި ހުޅުވާލާފައެއް ނުވެއެވެ.\nފާއިތުވި 24 ގަޑިއިރުތެރޭގައި ރާއްޖޭގެ އެކި ކަންކޮޅުތަކުން ކޮވިޑަށް 115 މީހަކު ޕޮޒީޓިވް ވެފައިވާއިރު ކޮވިޑް ބަލިގައި ފަރުވާ ހޯދަމުން އަންނަ މީހުންގެ އަދަދު ވަނީ 4،569 އަށް ދައްވެފައެވެ. އަދި އެންދުމަތި ކުރެވި ފަރުވާ ހޯދަމުން އަންނަ މީހުންގެ އަދަދުވެސް ވަނި 39 އަށް ދައްވެފައެވެ.\nކޮވިޑް ފިޔަވަޅުތަކަށް ލުޔެއް، ކާފިއު ހަވީރު 6:00 އަށް


vnews - Champions League: Tottenham'in Juventus hifehehtti iru, City ah bodu molheh\nޗެމްޕިއަންސް ލީގު: ޓޮޓެންހަމް އިން ޔުވަންޓަސް ހިފެހެއްޓިއިރު، ސިޓީ އަށް ބޮޑު މޮޅެއް\nޔުވަންޓަސް އަދި ޓޮޓެންހަމް ބައްދަލުކުރި މެޗުގެ ތެރެއިން - ފޮޓޯ: ޔުވަންޓަސް / ޓުވިޓާ\nޔުއެފާ ޗެމްޕިއަންސް ލީގުގެ ގަދަ 16 ގެ ފުރަތަމަ ލެގުގައި ޓޮޓެންހަމް ހޮޓްސްޕާ އިން ޔުވަންޓަސް ހިފެހެއްޓިއިރު، މެންޗެސްޓާ ސިޓީ ބޮޑު ތަފާތަކުން މޮޅުވެއްޖެއެވެ.\nއަންގާރަ ދުވަހުގެ ރޭ ޔުވަންޓަސް އަދި ޓޮޓެންހަމް ބައްދަލުކުރި މެޗު އެއްވަރުވީ 2-2 ގެ ނަތީޖާއަކުންނެވެ.\nޔުވަންޓަސް ދަނޑުގައި ކުޅުނު މި މެޗު ފެށިގެން ދެވަނަ މިނެޓުގައި އެޓީމުން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ޕިއަނިޗްގެ އެހީތެރިކަމާއެކު ގޮންޒާލޯ ހިގުއެންއެވެ.\nމި ލަނޑަށްފަހުވެސް ޔުވަންޓަސް އިން ދިޔައީ ޓޮޓެންހަމްގެ ގޯލަށް ނުރައްކާ ކުރަމުންނެވެ. އެގޮތުން ނުވަ ވަނަ މިނެޓުގައި ހިގުއެން ވަނީ އެޓީމަށް ލީޑު ފުޅާކޮށްދީފައެވެ. މި ލަނޑު އޭނާ ކާމިޔާބުކުރީ އެޓީމަށް ލިބުނު ޕެނަލްޓީއަކުންނެވެ.\nފުރަތަމަ ހާފްގެ ފަހުކޮޅު ޓޮޓެންހަމްގެ ފަރާތުން ރަނގަޅު ކުޅުމެއް ފެނިގެން ގޮސްފައިވާއިރު، އެޓީމުން ވަނީ 35 ވަނަ މިނެޓުގައި ނަތީޖާގެ ފަރަގު ކުޑަކޮށްފައެވެ. މި ލަނޑު ޑެލެއަލީގެ އެހީތެރިކަމާއެކު އެޓީމަށް ކާމިޔާބުކޮށްދިނީ ހެރީ ކޭންއެވެ.\nފުރަތަމަ ހާފް ނިމުމުގެ ކުރިން ޔުވަންޓަސް އަށް ވަނީ ޕެނަލްޓީއެއް ލިބި ބޭކާރުވެފައެވެ. ހިގުއެން ފޮނުވާލި މި ޕެނަލްޓީ އަމާޒުވީ ގޯލުގެ ދަނޑިއަށެވެ.\nފުރަތަމަ ހާފް ނިމުނީ 1-2 ގެ ނަތީޖާއިން ޓޮޓެންހަމްގެ މައްޗަށް ޔުވަންޓަސް ކުރީގައި އޮވެގެންނެވެ.\nދެވަނަ ހާފް ފެށިގެން ޓޮޓެންހަމް އިން ވަނީ އެޓީމުގެ އެޓޭކްތައް އިތުރަށް ވަރުގަދަކޮށްފައެވެ. އެގޮތުން އެޓީމަށް ވަނީ ދެވަނަ ހާފްގައި ލަނޑު ޖެހުމަށް ގިނަ ފުރުސަތުތައް ލިބި ބޭކާރުވެފައެވެ.\nޓޮޓެންހަމް އިން ނަތީޖާ ހަމަހަމަކުރީ 73 ވަނަ މިނެޓުގައެވެ. މި ލަނޑު އެޓީމަށް ކާމިޔާބުކޮށްދިނި ކްރިސްޓިއަން އެރިކްސަންއެވެ. މި ލަނޑަށްފަހުވެސް އެޓީމަށް ލަނޑު ޖެހުމަށް ހުސް ގިނަ ފުރުސަތު ލިބި ބޭކާރުވިއެވެ.\nޓޮޓެންހަމް އަދި ޔުވަންޓަސް ބައްދަލުކުރާ ދެވަނަ ލެގު އޮންނާނީ އަންނަ މާޗު މަހުގެ ހަތްވަނަ ދުވަހު ޓޮޓެންހަމް ދަނޑުގައެވެ.\nއަންގާރަ ދުވަހުގެ ރޭ ކުޅުނު މެޗުން މެންޗެސްޓާ ސިޓީ މޮޅުވީ ބަސެލްއާ ވާދަކޮށް 0-4 ގެ ތަފާތު ބޮޑު ނަތީޖާއަކުންނެވެ.\nބަސެލް ދަނޑުގައި ކުޅުނު މި މެޗު ފެށިގެން 14 ވަނަ މިނެޓުގައި ސިޓީން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ކެވިން ޑިބްރޭނާގެ އެހީތެރިކަމާއެކު ގުންޑަގާން އެވެ.\nމި ލަނޑަށްފަހުވެސް ސިޓީން ދިޔައީ ފުލުފުލުގައި ބަސެލްގެ ހާފަށް ބާރުބޮޑުކުރަމުންނެވެ. އެގޮތުން 20 ވަނަ މިނެޓުގައި ބެނާޑޯ ސިލްވާ ވަނީ އެޓީމަށް ލީޑު ފުޅާކޮށްދީފައެވެ. އޭގެ ތިން މިނެޓު ފަހުން ސިޓީގެ ތިންވަނަ ލަނޑު ކާމިޔާބުކޮށްދިނީ ފެނާންޑީނިއޯގެ އެހީތެރިކަމާއެކު ސާޖިއޯ އަގުއެރޯއެވެ.\nފުރަތަމަ ހާފް ނިމުނީ 0-3 ގެ ނަތީޖާއިން ބަސެލްގެ މައްޗަށް ސިޓީ ކުރީގައި އޮވެގެންނެވެ.\nދެވަނަ ހާފް ފެށިގެންވެސް މޮޅަށް ކުޅުނީ ސިޓީއެވެ. އެގޮތުން 53 ވަނަ މިނެޓުގައި ސިޓީން ވަނީ ހަތަރުވަނަ ލަނޑު ކާމިޔާބުކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ގުންޑަގާން އެވެ.\nމި ލަނޑަށްފަހުވެސް ސިޓީއަށް ވަނީ ލީޑު ފުޅާކުރަން ހުސް ގިނަ ފުރުސަތު ލިބިފައެވެ. އެހެންނަމަވެސް ދެވަނަ ހާފްގައި ބަސެލްގެ ފަރާތުން މޮޅު ޑިފެންސެއް ވަނީ ފެނިގެންގޮސްފައެވެ.\nބަސެލް އަދި ސިޓީ ބައްދަލުކުރާ ދެވަނަ ލެގު އޮންނާނީ އަންނަ މާޗު މަހުގެ ހަތްވަނަ ދުވަހު ސިޓީ ދަނޑުގައެވެ.


League Nimmalaifi, Championakah Maziya - Vaguthu\nއީގަލްސް ކޮޅަށް ލަނޑު ޖެހުމަށްފަހު މާޒިޔާއިން އުފާފާޅުކުރަނީ-- ފޮޓޯ: އެފްއޭއެމް\nދިރާގު ދިވެހި ޕްރިމިއަރ ލީގުގެ ތިންވަނަ ބުރުގެ ކުޅުން ކުރިޔަށްނުގެންދަން ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމުމާއެކު ލީގު ޗެމްޕިއަންކަން މާޒިޔާ ސްޕޯޓްސް އެންޑް ރެކްރިއޭޝަން އަށް ލިބިއްޖެއެވެ.\nމީގެކުރިން ލީގު ކުޅޭގޮތަށް ހަމަޖެހިފައިއޮތީ ތިން ބުރު ކުޅޭ ގޮތަށެވެ. ދެވަނަ ބުރާއި އެކު ލީގުގެ ކުޅުން ނިންމާލިކަން ހާމަކޮށްދެއްވީ މިއަދު ބޭއްވި އެފްއޭއެމްގެ ކޮންގްރެސްގައި އެފްއޭއެމްގެ ރައީސް ބައްސާމް އަދީލް ޖަލީލެވެ. އެފްއޭއެމުން މިގޮތަށް ނިންމީ ކޮވިޑުގެ ހާލަތާއި ގުޅިގެން ލީގުގެ ކުޅުން ކުރިޔަށްގެންދަން އުނދަގޫތަކެއް ހުރުމުންނެެވެ.\nމިއަދު ބޭއްވި އެފްއޭއެމްގެ ކޮންގްރެސްގައި ވާހަކަފުޅުދައްކަވަމުން ބައްސާމް ވިދާޅުވީ ލީގު ނިންމާލަން ނިންމީ ކުލަބުތަކާއެކު މަޝްވަރާކުރުމަށް ފަހު އެފްއޭއެމުގެ އެކްސްކޯ އިންނެވެ.\nމިއީ މާޒިޔާއިން ލީގު ޗެމްޕިއަންކަން ހޯދި ތިންވަނަ ފަހަރުކަން ފާހަގަކޮށްލެވެއެވެ. ލީގު ޗެމްޕިއަންކަން މާޒިޔާއަށް ލިބުނީ މެޗަކުން ބަލިނުވެ ކުޅުނު 14 މެޗުން 34 ޕޮއިންޓާއެކު އެވެ. ދެވަނައިގައި އޮތް ވެލެންސިއާ އަށް 14 މެޗުން ލިބިފައިވަނީ 25 ޕޮއިންޓެވެ. ތިންވަނައިގައި ކުލަބް ގްރީންސްޓްރީޓްސް އޮތީ 14 މެޗުން 19 ޕޮއިންޓާ އެކުއެވެ.\nމިފަހަރުގެ ސީޒަނުގެ ދެ ބުރުގައި މާޒިޔާއިން ތިން ކޯޗުން ފެނިގެންދިޔަ އެވެ. އެންމެ ފުރަތަމަ ކޯޗުކަމާއި ހަވާލުވީ މުހައްމަދު ނިޒާމް (ނިޒާމްބެ) އެވެ. ސީޒަންގެ ކުރީކޮޅު އޭނާ ވަކިވުމުން ދެން ހަވާލުވީ އެސިސްޓަންޓް ކޯޗު އަހުމަދު ސުޒެއިރު (ކޮއްކޮ) އެވެ. ދެން އެ ޓީމުގެ ކޯޗުކަމާއި ހަވާލުވީ މިހާރުވެސް އެ ޓީމުގެ ކޯޗުކަން ކުރަމުން އަންނަ ސާބިއާ ގައުމީ ޓީމުގެ އެސިސްޓަންޓް ކޯޗު ރިސްޓޯ ވިޑަކޮވިޗް އެވެ.\nލީގު ނިންމާލަން އެފްއޭއެމުން ނިންމިއިރު އެ އިދާރާއިން ވަނީ މިއަހަރުގެ އެފްއޭ ކަޕާއި ޕްރެޒިޑެންްސް ކަޕުވެސް ނުބާއްވަން ނިންމާފައެވެ. މި މުބާރާތް މިދިޔަ ތިން އަހަރުވެސް ބާއްވާފައެއް ނުވެއެވެ. މިއާއެކު އަންނަ އަހަރުގެ އޭއެފްސީ ކަޕުން ފުރުސަތު ލިބުނީ މާޒިޔާގެ އިތުރުން ދެވަނަ ހޯދި ކުލަބް ވެލެންސިއާ އަށެވެ.\nބެންގަލޫރުން މާޒިޔާ ބޮޑު ތަފާތަކުން ބަލިކޮށްފި\nމޯހަން ބަގާން އަތުން ބަލިވެ މާޒިިޔާއަށް އޭއެފްސީ ކަޕު ނިމިއްޖެ\nބަޝުންދަރަ އަށް އެޑްވާންޓޭޖުތަކެއް، މާޒިޔާ ކުޅޭނީ ގައުމަށްޓަކައި- މާޒިޔާ ކޯޗު


Milan academy ge mahchah kureege kulhuntherin kuri hoadhdaifi | Mihaaru\nނެޝަނަލް ކެޕް ޕްލޭޔާސް ޓީމުގެ އަފްލާހް (ކ) އާއި އާޒިމް ކުޅެން އަރަނީ. --ފޮޓޯ: ނިޝާން އަލީ/ މިހާރު\nމިލާން އެކަޑަމީގެ މައްޗަށް ކުރީގެ ކުޅުންތެރިން ކުރި ހޯދައިފި\n24 އޯގަސްޓް 2019 - 19:02 1 comment\nމިލާން ކްރިކެޓް އެކަޑަމީ އަށް 10 އަހަރު ފުރުން ފާހަގަކުރުމުގެ ގޮތުން މިއަދު ކުޅުނު ޓީޓެވެންޓީ މެޗުން މިލާން އެކަޑަމީ އަތުން، ނެޝަނަލް ކެޕް ޕްލެޔާސް ޓީމު 42 ލަނޑުން މޮޅުވެއްޖެ އެވެ.\nރާއްޖޭގައި ކްރިކެޓުގެ ކުރިއެރުމަށް އެންމެ ބޮޑަށް މަސައްކަތްކުރާ އަމިއްލަ ޖަމިއްޔާ ކަމަށްވާ މިލާން ކްރިކެޓް އެކަޑަމީން އިންތިޒާމުކޮށްގެން މިއަދު މެންދުރުފަހު އެކުވެނި އެއް ނަމްބަރު ދަނޑުގައި ކުޅުނު މެޗު ބައްލަވާލެއްވުމަށް ރައީސް އިބްރާހިމް މުހައްމަދު ސޯލިހާއި ނައިބް ރައީސް ފައިސަލް ނަސީމް ވަޑައިގެންނެވި އެވެ. ޝަރަފްވެރި މެހެމާނަކީ ކުރީގެ ކްރިކެޓް ކުޅުންތެރިޔާ އަދި ވިކްޓްރީ ސްޕޯޓްސް ކްލަބުގެ ބާނީއެއް ކަމަށްވާ ކެނެރީ އަބްދުއްސައްތާރެވެ.\nގައުމީ ޓީމަށް ކުޅެފައިވާ ކުޅުންތެރިން ހިމެނޭ ނެޝަނަލް ކެޕް ޕްލެޔާސް ޓީމު ކުޅެން އަރައި އަށް ކުޅުންތެރިން ނުބައިވެގެން 150 ލަނޑު ހެދި އެވެ. މިލާން އެކަޑަމީ އަށް 20 އޯވަރުގެ ތެރޭގައި ނުވަ ކުޅުންތެރިން ނުބައިވެގެން ހެދުނީ 108 ލަނޑެވެ.\nނެޝަނަލް ކެޕް ޕްލެޔާސް ޓީމުން އެންމެ ރަނގަޅަށް ކުޅުނީ 41 ބޯޅައިން 54 ލަނޑު ހެދި، ކްރިކެޓް ބޯޑުގެ ރައީސް މުހައްމަދު އަފްލާހް (އަފޫ) އެވެ. އޭނާ ވަނީ ދާދި ފަހުން އޮތް އިންޑިއާ-މޯލްޑިވްސް ސީރީސްގައި އިންޑިއާގެ ޔުވްރާޖް ސިންހުގެ ޓީމާ ދެކޮޅަށް ވެސް ހާފް ސެންޗަރީއެއް ހަދައިފަ އެވެ. އަފޫ ނުބައިނުވަނީސް ރިޓަޔާކުރީ އިތުރު ކުޅުންތެރިޔަކަށް ފުރުސަތު ދިނުމުގެ ގޮތުންނެވެ.\nމިއަދުގެ މެޗު ފެށީ އަފްލާހު އާއި، 2005 ވަނަ އަހަރުގެ އިމާޖިން ނޭޝަންސް ކަޕް ރާއްޖޭން ކާމިޔާބުކުރިއިރު އޭނާއާ އެކު އޯޕަނިން ޕާޓްނާޝިޕް ހެދި އެފްއޭއެމްގެ ކުރީގެ ރައީސް އަލީ އާޒިމެވެ. ޖުމްލަ 25 ބޯޅައިން 12 ލަނޑު ހެދި އާޒިމް ނުބައިކޮށްލީ އުމުރުން 13 އަހަރުގެ ރަޔާން ތޮލާލާއި ނަޒްވާން ބަދީއު އެވެ.\nނެޝަނަލް ކެޕް ޕްލެޔާސް ޓީމުން ދެން އެރީ ގައުމީ ޓީމުގެ ކުރީގެ ކެޕްޓަން މޫސާ ކަލީމާއި ވައިސް ކެޕްޓަން އަފްޒަލް ފާއިޒް އެވެ. މޫސަ 30 ބޯޅައިން 16 ލަނޑު ހެދިއިރު އަފްޒަލް ވަނީ 22 ބޯޅައިން 27 ލަނޑު ހަދައިފަ އެވެ. ކުރީގެ ފުޓްބޯޅަ ތަރި އިސްމާއިލް އަނިލް އާއި އަހުމަދު ކަލީމާއި ނީޝާމް ނަސީރާއި އިސްމާއިލް ނިހާދު (އިއްމަ) އިނިންގްސްގެ ފަހުކޮޅު އެރި ނަމަވެސް މާ އެދެވޭ ކުޅުމެއް ނުދެއްކުނެވެ.\nމިލާން އެކަޑަމީ ޓީމުން ކުޅެން އަރައި އިނިންގްސްގެ ކުރީކޮޅު ރަނގަޅު ސްކޯއެއް ނުކުރެވުމުން ޕްރެޝަރު ބޮޑުވި އެވެ. އެންމެ ރަނގަޅަށް ކުޅުނީ 39 ބޯޅައިން 43 ލަނޑު ހެދި ތުޝާރު ޖަޝްނާނީ އެވެ. ދެން އެންމެ ރަނގަޅަށް ކުޅުނީ ނުބައިނުވެ 29 ބޯޅައިން 25 ލަނޑު ހެދި އިބްރާހިމް ނަޝާތެވެ.\nކްރިކެޓް ބޯޑުގެ ކުރީގެ ނައިބް ރައީސް އަދި ކުރީގެ ކުޅުންތެރިޔާ ފަރުހަތު ޖަލީލް (ފަރޫ) ގެ މުއައްސިސް ކަމުގެ ދަށުން އުފައްދައި އަދި އޭނާ ރައީސްކަން ކުރައްވާ މިލާން އެކަޑަމީ ކުޅުންތެރިން އުފައްދައި ތަމްރީންކުރަން ހިލޭ ސާބަހަށް މަސައްކަތްކުރާ ޖަމިއްޔާ އެކެވެ. އެ މަސައްކަތް ވަރަށް ކާމިޔާބެވެ. އެގޮތުން މިހާތަނަށް އެ އެކަޑަމީން އުފެއްދި ހަ ކުޅުންތެރިޔަކު ވަނީ ގައުމީ ޓީމަށް ކުޅެފަ އެވެ. އެ ކުޅުންތެރިންނަށް ވާދަވެރި މެޗުތަކެއް ހޯދައިދިނުމަށް މުބާރާތްތަކުގައި ވެސް އެ އެކަޑަމީން ގަވާއިދުން ވާދަކުރެ އެވެ. އަދި އެކަޑަމީ ވާދަކުނުކުރާ މުބާރާތެއް ނަމަ، ކްލަބުގެ މެމްބަރުންނަށް އެހެން ކްލަބްތަކަށް ކުޅެވިދާނެ އެވެ.\nފަރުހަތު ޖަލީލުގެ ގެކަމަށްވާ މއ. މިލާނަށް ނިސްބަތްކޮށް މިލާން ކްރިކެޓް ކްލަބުގެ ނަމުގައި މަޝްހޫރު ވިޔަފާރިވެރިޔާ އަދި ކުރީގެ ކުޅުންތެރިޔާ ޗަމްޕާ ހުސެއިން އަފީފް 1988 ގައި ކްލަބެއް ވެސް އުފެއްދި އެވެ. ގަވާއިދުން މުބާރާތްތަކުގައި ވާދަކުރި އެ ކްލަބް ދެހާހުގެ އަހަރުތަކުގެ ކުރީކޮޅު އުވިގެންދިޔައީ އެވެ.


Hanafas saharaathah dhandubin thakakah badhalu kohlanee - vNews.mv\nހަނަފަސް ސަހަރާތައް ދަނޑުބިންތަކަށް ބަދަލުކޮށްލަނީ\nމުޙައްމަދު އަފްރާޙް 12 May 2018, 11:06\nސަހަރާތަކަކީ އާދަޔާ ހިލާފަށް ހޫނު ތަންތަނެވެ. އަދި ހިކިފަސް، ފެން ނެތް ބިންތަކެކެވެ. ސަހަރާއެއްގައި ދަނޑުގޮވާންކުރުމަކީ ދަތި އުނދަގޫ ކަމެކެވެ.\nޔުނައިޓެޑް އަރަބް އެމިރޭޓްސް (ޔޫއޭއޭ)ގެ އަލްއައިންގެ ބޮޑު ސަރަހައްދެއް އެއީ މިފަދަ ހަނަފަސް ސަހަރާ އެކެވެ. އެތަނުގައި ދަނޑުގޮވާން ކުރުމަކީ ކިތަންމެ ދަތި އުނދަގޫކަމެއް ނަމަވެސް، ޓެކްނޮލޮޖީގެ އާ ހޯދުމެއްގެ އަލީގައި، ހަނަފަސް ސަހަރާތަކުގައިވެސް ދަނޑުގޮވާން ކުރުމަކީ މިހާރު އުނދަގޫ ކަމެއް ނޫނެވެ. ޓެކްނޮލޮޖީގެ އަލީގައި މިކަމަށްވެސް މިވަނީ ހައްލެއް ހޯދާފަ އެވެ.\nފައިސަލް މުހައްމަދު އަލްޝިމާރީއަކީ ޔޫއޭއީގެ އަލްއައިންގައި ދަނޑުގޮވާންކުރާ މީހެކެވެ. އެތަނުގެ ފިނިހޫނުމިން އާންމު ގޮތެއްގައި ހުންނަނީ 50 ޑިގްރީ ސެލްސިއެސްގަ އެވެ.\n"މިއީ ދަނޑުގޮވާންކުރުމަށް އެންމެ އުނދަގޫ އެއް ބިން. އަދި މިތަނުގައި ދަނޑުގޮވާން ކުރުމަކީ ވަރަށް ހަރަދު ބޮޑު ކަމެއް. އެންމެ ބޮޑު ހަރަދެއް ހިނގަނީ ގަސްތަކަށް ދޭނެ ފެން ގަތުމަށް،" އަލްޝިމާރީ ބުންޏެވެ.\nމި ތަނުގައި އުޅޭ ދަނޑުވެރިން، ގަސްތަކަށް ފެންދިނުމަށް ބޮޑެތި ޓޭންކަރުތަކުގައި ފެން ގެންދަން ޖެހެ އެވެ. އަދި މި ބިމުގައި ހޫނުގަދަކަމުގެ ސަބަބުން އާންމުކޮށް އެހެން ހިސާބުތަކުގައި ދަނޑުގޮވާން ކުރުމަށް ބޭނުންވާ ފެނަށްވުރެ ތިން ގުނަ އިތުރަށް ފެން ބޭނުންވެ އެވެ. އަދި ޔޫއޭއީގައި ދަނޑުގޮވާންކުރުމަކީ ދަތިކަމަކަށްވާތީ އެ ގައުމަށް ބޭނުންވާ ތަރުކާރީއާއި މޭވާގެ 80 އިންސައްތައަކީ އެހެން ގައުމުތަކުން އެތެރެކުރާ އެއްޗެއްސެވެ.\nނަމަވެސް މިއީ މިހާރު ހައްލެއް ހޯދާފައިވާ ކަމެކެވެ. ނޯވީޖިޔާގެ ސައިންޓިސްޓެއް ކަމަށްވާ ކްރިސްޓިއަން މޯޓްން އޮލެސަން ވަނީ މިކަން ހައްލުކުރާނެ ގޮތް ސައިންސްގެ އަލީގައި ހޯދާ ފައެވެ. މިއީ ހޫނުގަދަ ހަނަފަސް ސަހަރާތައް، ފެހި ދަނޑުބިންތަކަކަށް ބަދަލުކޮށްލުމުގެ ކުޅަދާނަކަން ލިބިފައިވާ ޓެކްނޮލޮޖީ އެކެވެ. މިކަމަށް އޭނާ ހޯދާފައިވާ ހައްލަށް ދީފައިވާ ނަމަކީ ލިކުއިޑް ނެނޯ ކްލޭ ނުވަތަ އެލްއެންސީ އެވެ.\nއެލްއެންސީއަކީ ފެނާއި ކްލޭ ނުވަތަ ކިސަޑު ބޭނުންކޮށްގެން އުފައްދާފައިވާ އެއްޗެކެވެ. އެލްއެންސީ ސަހަރާގެ ފަހާއި އެއްކުރުމުން ފަސްގަނޑުގައި ފެން ހަރުލާ މިންވަރު އިތުރުކޮށްދެ އެވެ. އަދި އެއާއި ގުޅިގެން، ސަހަރާގެ ފަސްގަނޑުގައި ދަނޑުގޮވާން ކުރުމާއި ގަސް ހެއްދުމަށް ފަސޭހަ ވެގެންދެ އެވެ.\n"މިއީ އެއްވެސް ކެމިކަލްއެއް ބޭނުންކޮށްގެން އުފައްދާފައިވާ އެއްޗެއް ނޫން. އަދި ހަނަފަސް ސަހަރާއެއްގައިވާ ދަނޑެއްގެ ބިން ގަސް ހައްދަން ފަސޭހަ ތަނަކަށް ބަދަލުކޮށްލަން ބޭނުންވަނީ އެންމެ ހަތް ގަޑިއިރުގެ މަސައްކަތް،" އޮލެސަން ކިޔައިދިނެވެ.\nއެލްއެންސީ ބޭނުންކޮށްގެން ޔޫއޭއީގައިވާ ފައިސަލްގެ ދަނޑުބިންތަކުގައި މިހާރު ވަނީ ޓެސްޓުތައް ހަދަން ފަށާފަ އެވެ. އަދި މި ޓެސްޓުތަކުގެ ނަތީޖާ ވަރަށް ކާމިޔާބެވެ.\n"އެލްއެންސީ ބޭނުންކުރުމުން ދަނޑު ހެއްދުމަށް ވަރަށް ފަސޭހަވެއްޖެ. އަދި ފެނަށް ކުރާ ހަރަދުވެސް މިވަނީ ދެބައިކުޅަ އެއްބަޔަށް ކުޑަ ކުރެވިފައި. މާނައަކީ ކުރީން ބޭނުން ކުރަމުންދިޔަ މިންވަރަށް ފެން ބޭނުންކޮށްގެން އަހަރެންނަށް އެއްފަހަރާ ދެ ދަނޑަށް ފެން ދެވެޔޭ،" ފައިސަލް ކިޔައިދިނެވެ.\nނަމަވެސް އެލްއެންސީ ޓްރީޓްމަންޓް ހެދުމަކީ އަދި ވަރަށް ހަރަދު ބޮޑު މަޝްރޫއެކެވެ. ސަހަރާއެއްގައިވާ އެއް ހެކްޓަރުގެ ބިން ޓްރީޓްކުރުމަށް 1800 އާއި 8500 އެމެރިކާ ޑޮލަރާއި ދެމެދުގެ ހަރަދެއް ހިނގަ އެވެ.\nއޮލެސަންގެ ކުންފުނި ކަމަށްވާ ޑެސަޓް ކޮންޓްރޯލް އިން ބުނީ މި ހިދުމަތް އެންމެ ފުރަތަމަ ފޯރުކޮށްދިނުމަށް ހަމަޖެހިފައިވަނީ ގައުމުތަކުގެ ސަރުކާރުތަކަށް ކަމަށެވެ. އަދި އެއަށްފަހު އާންމު ދަނޑުވެރިންނަށް އަގުހެޔޮ ގޮތަކަށް ހިދުމަތް ފޯރުކޮށްދޭނެ ކަމަށްވެސް އެ ކުންފުނިން ބުނެފައިވެ އެވެ.


Liverpool 30 aharah fahu league champion kan hoadhaifi! | Mihaaru\nލިވަޕޫލް 30 އަހަރަށް ފަހު ލީގު ޗެމްޕިއަންކަން ހޯދައިފި!\n26 ޖޫން 2020 - 02:09 18 comments\nލަންޑަން (ޖޫން 26) – ޗެލްސީ އަތުން މިރޭ 2-1 އިން މެންޗެސްޓާ ސިޓީ ބަލިވުމާ އެކު އިނގިރޭސި ޕްރިމިއާ ލީގުގެ ޗެމްޕިއަންކަން ލިވަޕޫލަށް ކަށަވަރުވެއްޖެ އެވެ.\nމިއީ ލިވަޕޫލުން 1989/1990 ގެ ސީޒަނުގެ ފަހުން އިނގިރޭސި ޗެމްޕިއަންކަން ހޯދި ފުރަތަމަ ފަހަރެވެ. އަދި އެ ޓީމުން އިނގިރޭސި ޗެމްޕިއަންކަން ހޯދި ޖުމްލަ 19 ވަނަ ފަހަރެވެ. އެކަމަކު މިއީ 1992 ވަނަ އަހަރު އިނގިރޭސި ފުރަތަމަ ޑިވިޝަން، ޕްރިމިއާ ލީގަށް ރިބްރޭންޑްކުރި ފަހުން އެ ޓީމުން ޗެމްޕިއަންކަން ހޯދި ފުރަތަމަ ފަހަރެވެ.\nލިވަޕޫލަށް ލީގު ކަށަވަރުވީ، ދެ ވަނައިގައި އޮތް ސިޓީ އަށް ބާކީ އޮތް ހަތް މެޗުން ލިވަޕޫލް އަތުލުމުގެ މެތެމެޓިކަލް ފުރުސަތު ގެއްލުމުންނެވެ. ލިވަޕޫލް 31 މެޗުން 86 ޕޮއިންޓް ހޯދާފައިވާއިރު ސިޓީ އަށް 31 މެޗުން ލިބިފައިވަނީ 63 ޕޮއިންޓެވެ. ބާކީ ހަތް މެޗުން ސިޓީ މޮޅުވިޔަސް އެއްކުރެވޭނީ 84 ޕޮއިންޓެވެ.\nއަނެއްކޮޅުން އަމިއްލަ ދަނޑުގައި ހޯދި މި މޮޅާ އެކު، ހަތަރު ވަނައިގައި 54 ޕޮއިންޓް ހަމަކޮށް ޗެލްސީ މި ވަނީ އަންނަ ސީޒަނުގެ ޗެމްޕިއަންސް ލީގުން ޖާގައެއް ކަށަވަރުކުރުމުގެ ފުރުސަތު ބޮޑުކޮށްފަ އެވެ. އެމެރިކާ ފޯވާޑް ކްރިސްޓިއަން ޕުލިސިޗްގެ ލަނޑުން އެ ޓީމު ކުރި ހޯދާފައިވަނިކޮށް ސިޓީގެ ކެވިން ޑި ބްރޭނާ އެއްވަރުކުރި މި މެޗުން ޗެލްސީ މޮޅުވީ 78 ވަނަ މިނެޓުގައި ޕެނަލްޓީއަކުން ވިލިއަން ޖެހި ގޯލުންނެވެ. މިއީ ގޯލް ރޮނގު މަތިން، ފަހު ޑިފެންޑަރުގެ ގޮތުގައި ހުރެ ސިޓީގެ ފެނާންޑީނިއޯ ބޯޅައިގައި އަތްލުމުން ރަތްކާޑަކާ އެކު ދިން ޕެނަލްޓީއެކެވެ.\nމި ސީޒަން ފެށުނީއްސުރެ ލީގު ޑޮމިނޭޓްކުރަމުން އައި ލިވަޕޫލް ސީޒަން ދެބައިވީއިރު ބޮޑު ފަރަގަކުން އެއް ވަނައިގައި އޮތުމުން އެ ޓީމު ތަށި ހޯދާނެކަން އޮތީ ޔަގީނާ ގާތަށް ކަށަވަރުކުރެވިފަ އެވެ. އެކަމަކު އެ ޓީމަށް ޗެމްޕިއަންކަން ކަށަވަރުނުކުރެވި ދުވަސްތައް ފާއިތުވީ، ކޮވިޑް-19 އާ ގުޅިގެން މާޗު މަހު ލީގު މެދުކަނޑާލުމުންނެވެ. ލީގު އަލުން ފެށޭ ގޮތްނުވެ، ކެންސަލްކޮށް ލިވަޕޫލަށް ތަށި ހޯދުމުގެ ފުރުސަތު ގެއްލިދާނެ ކަމުގެ ބިރު ވެސް ހީވި އެވެ.\nތަށި ހޯދި ނަމަވެސް، އަދިވެސް އާއްމު ހާލަތު އެއްކޮށް ބަދަލުނުވާތީ، ލިވަޕޫލަށް ސަޕޯޓަރުންނާ އެކު މި ކާމިޔާބީގެ އުފާފާޅުކުރެވޭނެ ގޮތެއް ނެތެވެ. ދަނޑަށް ކުޅިބަލާ މީހުން ނުވައްދާތީ، އެ ޓީމުން ތަށި އުފުލާލާނީ ފަޅު ދަނޑެއްގަ އެވެ.\nލިވަޕޫލުން ބާކީ ހަތް މެޗު އޮއްވާ ލީގު ކަށަވަރުކުރުމާ އެކު ރެކޯޑެއް މިވަނީ ގާއިމްކޮށްފަ އެވެ. މީގެ ކުރިން ރެކޯޑް އޮތީ ފަސް މެޗު އޮއްވާ 2000/2001 ގައި ލީގު ކާމިޔާބުކުރި މެންޗެސްޓާ ޔުނައިޓެޑާއި 2017/2018 ގައި ކާމިޔާބުކުރި ސިޓީ އަތުގަ އެވެ.\nލިވަޕޫލަށް މި ސީޒަނުގައި އަދިވެސް ރެކޯޑްތައް ހެދުމުގެ ފުރުސަތު އެބައޮތެވެ. އެއީ އެންމެ ގިނަ މޮޅު ހޯދުމާއި އަމިއްލަ ދަނޑުގައި އެންމެ ގިނަ މޮޅު ހޯދުމާއި ރަށުން ބޭރުގައި އެންމެ ގިނަ މޮޅު ހޯދުން އަދި އެންމެ ބޮޑު ފަރަގަކުން ލީގު ކާމިޔާބުކުރުމުގެ ރެކޯޑެވެ.\nލިވަޕޫލަކީ، 1970 އިން ފެށިގެން 1980 ގެ އަހަރުތަކުގައި އިންގްލެންޑާއި ޔޫރަޕުގައި ވެސް އެންމެ ކާމިޔާބު އެއް ޓީމެވެ. އެ މުއްދަތުގައި އެ ޓީމުން 11 ފަހަރު ލީގު ކާމިޔާބުކުރި އެވެ. އަދި އޭގެ ފަހުން ލީގު ކާމިޔާބުނުކުރެވި މިދިޔަ 30 އަހަރުގެ ތެރޭގައި ޔުއެފާ ޗެމްޕިއަންސް ލީގު ދެ ފަހަރު، ޔުއެފާ ކަޕް އެއް ފަހަރު އެފްއޭ ކަޕް ތިން ފަހަރު އަދި ލީގު ކަޕް ހަތަރު ފަހަރު ހޯދި އެވެ. އެކަމަކު ޕްރިމިއާ ލީގު ނުލިބޭތީ އެ ކާމިޔާބީގެ އުފާ އޮތީ ނުލިބިފަ އެވެ. އަމުދުން ވާދަވެރި މެންޗެސްޓާ ޔުނައިޓެޑް އެ މުއްދަތުގެ ތެރޭގައި 13 ލީގު ހޯދައިދީފައިވާތީވެ އެވެ.\nލިވަޕޫލުގެ ޒަމާންވީ އުއްމީދު ހާސިލްކޮށްދިނުމުގެ މޭސްތިރިޔަކީ ޖަރުމަނުގެ ކޯޗު ޔާގަން ކްލޮޕެވެ. އޭނާ އަކީ، 2014 ވަނަ އަހަރު އެ ޓީމު ލީގު ކާމިޔާބުކުރުމާ ދާދި ގާތަށް ގެންގޮސްދިން ބްރެންޑަން ރޮޖާސް ވަކިކުރުމަށް ފަހު 2015 ވަނަ އަހަރު ގެނައި ކޯޗެވެ. ބޮރޫޝިއާ ޑޯޓްމަންޑަށް ޖަރުމަން ލީގު ކާމިޔާބުކޮށްދީފައިވާ ކްލޮޕް ހަވާލުވެ، މަޑުމަޑުން ވަރުގަދަ ޓީމެއް ބިނާކުރަން ފެށީ އެވެ. އެގޮތުން މަޑުމަޑުން ކުރިއަށް ޖެހި 2018 ވަނަ އަހަރު ޗެމްޕިއަންސް ލީގުގެ ފައިނަލަށް ގެންގޮސްދިނެވެ. އެ ފަހަރު ރެއާލް މެޑްރިޑް އަތުން ބަލިވި ނަމަވެސް ޖެހިގެން އައި ސީޒަނުގައި، މިދިޔަ އަހަރު އަލުން ފައިނަލަށް ގޮސް ޓޮޓެންހަމް ހޮޓްސްޕާސް ބަލިކޮށް ތަށި ހޯދި އެވެ. އަދި ޕްރިމިއާ ލީގު ދެ ވަނަ ވެސް ހޯދި އެވެ އެހެންވެ މި ސީޒަނަށް ނުކުތީ ދޭތިން އެކައްޗަށް ލީގު ކާމިޔާބުކުރުމަށެވެ.\nމި ކާމިޔާބީގައި އޭނާގެ ރޭވުންތެރިކަމާއި، ކުޅުންތެރިން މޯޓިވޭޓްކުރުމުގައި ގެންގުޅޭ އުސޫލުތައް މުހިއްމު ދައުރެއް އަދާކުރާއިރު، އޭނާގެ ޓްރާންސްފާ އުސޫލުތަކަށް ވެސް ކްރެޑިޓް ހައްގުވެ އެވެ. އެގޮތުން ކްލޮޕް ބޮޑުއަގުގައި ގެނައި ނެދަލެންޑްސް ޑިފެންޑަރު ވާޖިލް ވެން ޑައިކް އާއި ބްރެޒިލް ގޯލްކީޕަރު އެލިސަން ބެކާ އާއި ކެމަރޫން ފޯވާޑް ސަޑިއޯ މާނޭ އަދި މިސްރު ފޯވާޑް މުހައްމަދު ސަލާހު ފާހަގަކޮށްލެވެ އެވެ.


Gina Vazeefaage Furusathuthakaa You & me Resortge Open Day Feshigen Kuriah Dhanee | ungoofaaru.com\nބަނޑޭރިގަނޑު/ޚަބަރު/ޔޫ އެން މީ ރިސޯޓުގެ އޯޕަންޑޭ ފެށިގެން ކުރިއަށް ދަނީ\nމުނާޒު މުޙައްމަދު 1 ޖޫން 2019\nޔޫ އެންޑް މީ ރިސޯޓުގެ އޯޕަންޑޭ\nރ.އަތޮޅު އުތުރު މާފަރުގައި ހިންގާ ޔޫ އެންޑް މީ ބައި ކޮކޯން މޯލްޑިވްސް ރިސޯޓުގެ އޮޕަންޑޭ ފެށިގެން ކުރިއަށް އެބަދެއެވެ. ގިނަ އަދަދެއްގެ ވަޒީފާގެ ފުރުސަތުތަކާ އެކު ފެށި މި އޯޕަންޑޭ ހަވީރު 17:00 ގެ ނިޔަލަށް ކުރިއަށް ދާނެއެވެ. މި އޯޕަންޑޭ ކުރިއަށް ދަނީ އުނގޫފާރު ސްކޫލްގައެވެ.\nމި އޯޕަންޑޭގައި ޔޫ އެންޑް މީ ރިސޯޓުގައި މިވަގުތު ހުރި ގިނަ އަދަދެއްގެ ވަޒީފާގެ ފުރުސަތު ތަކުގެ މަޢުލޫމާތު ދިނުމާއި ވަޒީފާތަކަށް އެދި ހުށައެޅުމުގ ފުރުސަތު ވަނީ ހުޅުވާލާފައެވެ. ޔޫއެންމީ ރިސޯޓުން މަޢުލޫމާތުދޭ ގޮތުގައި އެ ރިސޯޓުގައި މިވަގުތު ހުރި ވަޒީފާތަކަކީ ރިސެޕްޝަނިސްޓު، ބެލްބޯއީ / ބަގީ ޑްރައިވާ، ގެސްޓް ރިލޭޝަން ސްޕަވައިޒާ، ބޯޓް ކްރޫ، ހައުސްކީޕިން ސްޕަވައިޒާ، ޕަބްލިކް އޭރިއާ ކްލީނާ، ލޯންޑަރީ ސްޕަވައިޒާ، ލޯންޑަރީ އެޓެންޑެންޓް، ގާޑެނާ، އެސިސްޓެންޓް އެފް އެން ބީ މެނޭޖާ، ރެސްޓޯރެންޓް މެނޭޖާ، ރެސްޓޯރެންޓް ސުޕަވައިޒާ، އިން ވިލާ ސްޕަވައިޒާ، ހޮސްޓެސް، ބާ ސްޕަވައިޒާ، ބާޓެންޑާ، ވެއިޓާރ، ބާ ވެއިޓަރ، އެގްޒެކިއުޓިވް ސޯސް ޗެފް، ޕޭސްޓްރީ ޗެފް، ކޭޝިއާ ގެ އިތުރުން އަދިވެސް އިތުރު ވަޒީފާތަކެވެ.\nމީގެ އިތުރުން ސްކޫލް ނިންމާފައިވާ ފަރާތްތަކުގެ ތެރެއިން ހޮވާލެވޭ ކޮންމެވެސް 10 ފަރާތެއް އެ ރިސޯޓުން ހިންގާ އިންޓާންޝިޕް ޕްރޮގްރާމުގައި ބައިވެރި ކުރާ ގޮތަށް ވެސް ވަނީ ނިންމާފައެވެ. މި 10 ފަރާތަށް ފުޑް އެން ބަވަރޭޖް، ހައުސް ކީޕިން އަދި ފްރޮންޓް އޮފީސް ދާއިރާއިން ތަމްރީނު ދިނުމަށް ވަނީ ހަމަޖެހިފައެވެ. މި އޯޕަންޑޭ އާ ގުޅޭ އިތުރު މަޢުލޫމާތު 6581000 އަށް ގުޅާލުމުން ލިބިގެން ދާނެ ކަމަށް ޔޫ އެންޑް މީ ރިސޯޓުން މަޢުލޫމާތުދެއެވެ.\nރ.އަތޮޅުގެ ހުޅަނގު ބިތުގައި އޮންނަ އުތުރު މާފަރުގައި ކޮކޯން މޯލްޑިވްސް އިން ރޮމާންޓިކް ބީޗް ރިސޯޓެއްގެ ގޮތުގައި ތަރައްޤީކޮށްފައިވާ5ތަރީގެ މި ރިސޯޓުގައި 99 ވޯޓާ ވިލާ އާއި 10 ޕޫލް ވިލާ އާއި5ރެސްޓޯރެންޓް އަދި ސްޕާއެއް ހުންނާނެއެވެ. އަދި މި ރިސޯޓުގައި “އެޗްޓޫއޯ” ގެ ނަމުގައި ހިންގާ މޫދު އަޑީގެ ރެސްޓޯރެންޓެއް ވެސް ހުރެއެވެ.\nރިސޯޓު އޯޕަން ޑޭ ވަޒީފާގެ ފުރުސަތު ޔޫ އެންޑް މީ ރިިސޯޓު\nފޮލޯމީ އުފާ ރޯދަ ކުއިޒް: 27 ވަނަ ސުވާލު


SunOnline: UCL: Chelsea adhi ManUnited in faseyha molhakaa eku champions league fashaifi\nޔުނައިޓެޑްގެ ލުކާކޫ ލަނޑު ޖެހުމަށް ފަހު އުފާ ފާޅު ކުރަނީ---\nޑޭވިޑް ޒަޕަކޮސްޓާ ޗެލްސީއަށް އޭނާގެ ފުރަތަމަ ލަނޑު ކާމިޔާބުކުރުމަށް ފަހު އުފާ ފާޅުކުރަނީ -- ފޮޓޯ: އީޕީއޭ\nޗެލްސީ އަދި ޔުނައިޓެޑުން ފަސޭހަ މޮޅަކާއެކު ޗެމްޕިއަންސް ލީގު ފަށައިފި\n9 މަސް7ދުވަސް ކުރިން - 13 ސެޕްޓެމްބަރ 2017 0\nއިނގިރޭސި ޗެމްޕިއަން ޗެލްސީން އަޒަރްބައިޖާންގެ ޗެމްޕިއަން ގަރަބާގް އަތުން ތަފާތު ބޮޑުކޮށް މޮޅުވިއިރު، ސްވިޓްޒަލޭންޑްގެ ބާސެލްގެ މައްޗަށް އިނގިރޭސި ކްލަބް މެންޗެސްޓާ ޔުނައިޓެޑުން ފަސޭހަކަމާ އެކު މޮޅުވެ ޗެމްޕިއަންސް ލީގުގެ ފެށުން ރަނގަޅު ކޮށްފިއެވެ.\nޗެލްސީގެ ސްޓެމްފޯޑް ބްރިޖްގައި ރޭ ކުޅުނު ގްރޫޕު "ސީ"ގެ މެޗުން ގަރަބާގް އަތުން ޗެލްސީ މޮޅުވީ 6-0 ގެ ތަފާތު ބޮޑު ނަތީޖާ އަކުންނެވެ.\nމެޗުގެ ފަސް ވަަނަ މިނެޓުގައި ޕެޑްރޯގެ ލަނޑުން ޗެލްސީއަށް ލީޑް ލިބިގެން ގޮސްފައިވާއިރު މެޗުގައި ލީޑް ފުޅާކޮށްދިނީ ޓީމާ އަލަށް ގުޅުނު އިޓަލީ ޑިފެންޑަރު ޑޭވިޑް ޒަޕަކޮސްޓާއެވެ. މި ނަތީޖާއައި އެކު ފުރަތަމަ ހާފް ނިންމާލި ޗެލްސީން ދެވަނަ ހާފްގެ 55 ވަނަ މިނެޓުގައި ވަނީ އިތުރު ލަނޑެއް ޖަހާފައެވެ. މި ލަނޑުޖެހީ އެޓީމުގެ ޑިފެންޑަރު ސީސާ އެޒްޕިލިކުއެޓާ އެވެ.\nމެޗުގެ 71 ވަނަ މިނެޓުގައި ބަކަޔޯކޯ ލަނޑެއް ޖަހާފައިވާއިރު އޭގެ ހަ މިނެޓު ފަހުން މިޝީ ބަޓްޝުއާއީ ވެސް ވަނީ ލަނޑެއް ޖަހާފައެވެ. އަދި މެޗުގައި ޗެލްސީގެ ހަ ވަނަ ލަނޑަކީ ގަރަބާގްގެ ކުޅުންތެރިއެއް އަތުން ބައިކޮޅަށް ވަން ލަނޑެކެވެ.\nޗެމްޕިއަންސް ލީގުގެ ގްރޫޕް "އޭ"ގައި ބާސެލްއާ ދެކޮޅަށް އަމިއްލަ ދަނޑުގައި މެންޗެސްޓާ ޔުނައިޓެޑް ކުޅުނު މެޗުން އެޓީމު މޮޅުވީ 3-0 ގެ ނަތީޖާއަކުންނެވެ.\nމި މެޗުގެ ކުރީކޮޅު ޔުނައިޓެޑްގެ މިޑްފީލްޑަރު ޕޯލް ޕޮގްބާއަށް ލިބުނު އަނިޔާއަކާ ގުޅިގެން އޭނާ ބަދަލުކުރިއިރު އެޓީމުގެ ފުރަތަމަ ގޯލު މެޗުގެ 35 ވަނަ މިނެޓްގައި ކާމިޔާބުކޮށްދިނީ މަރުއާނޭ ފެލައިނީއެވެ.\nއަދި ދެވަނަ ހާފްގެ ކުރީކޮޅު ޔުނައިޓެޑްގެ ދެވަނަ ގޯލު ރޮމެލޫ ލުކާކޫ ކާމިޔާބުކޮށްދިންއިރު އެޓީމުގެ ފަހު ގޯލު މެޗުގެ 84 ވަނަ މިނެޓްގައި ކާމިޔާބުކޮށްދިނީ މާކަސް ރަޝްފޯޑްއެވެ.\nފުޓްބޯޅަ ޗެލްސީ މެންޗެސްޓާ ޔުނައިޓެޑް ޔުއެފާ ޗެމްޕިއަންސް ލީގު\nއުރުގުއޭއާ ރަޝިއާ ގަދަ 16އަށް، މިސްރާއި ސައުދީ ކަޓައިފި! 47 މިނެޓް 35 ސިކުންތު ކުރިން\nފުރަތަމަ ކެޓީ މޮރޮކޯ، ޕޯޗުގަލް ސަލާމަތް ކޮށްދިނީ ރޮނާލްޑޯ!5ގަޑި 49 މިނެޓް ކުރިން\nދިވެހި ޕްރިމިއާ ލީގު ފެށުން މިމަހުގެ 28 ވަނަ ދުވަހު، ފުރަތަމަ މެޗުގައި ނިއުއާއި ތިމަރަފުށި!6ގަޑި 24 މިނެޓް ކުރިން\nނޭމާއަށް އަނެއްކާވެސް އަނިޔާވެއްޖެ! 13 ގަޑި 13 މިނެޓް ކުރިން\nސްޕެއިން ކޮޅަށް ހެޓްރިކް ހެދިފަހުން ރޮނާލްޑޯއާ ވާހަކައެއް ނުދައްކަން: އިސްކޯ 13 ގަޑި 25 މިނެޓް ކުރިން


Avid College ge AaFaculty eh Ufahdhaifi - AO News\nއެވިޑް ކޮލެޖްގެ އައު ފެކަލްޓީއެއް އުފައްދައިފި\nރާއްޖޭގައި މަތީ ތައުލީމު ފޯރުކޮށްދެމުންދާ އެވިޑް ކޮލެޖުން ފެކަލްޓީ އޮފް އާރޓްސް އެންޑް ލިޓްރޭޗަރ އުފައްދަވައިފިއެވެ.\nމިއަދު އެވިޑް ކޮލެޖުން އަލަށް އުފެއްދި އައު އެފެކަލްޓީގެ ޑީންގެ މަޤާމަށް، އައްޔަންކޮށްފައި ވަނީ ދިވެހިބަހުގެ އެކެޑެމީގެ ރައީސްގެ މަޤާމުގައި ކުރިން ހުންނެވި އަލްފާޟިލް އަޝްރަފް ޢަލީ އެވެ.\nއެވިޑް ކޮލެޖްގެ ޑައިމަންޑް ކެމްޕަހުގައި މިކަމަށް ހާއްަކޮށްގެން ބޭއްވި ރަސްމިއްޔާތުގައި އަޝްރަފް ޢަލީއަށް ޑީންގެ މަޤާމުގެ ލިޔުން ޙަވާލުކޮށްދެއްވީ އެވިޑް ކޮލެޖްގެ ޗެއަރމަން އަލްފާޟިލް ޢަބްދުﷲ މުސްތާޤް ރަޝާދެވެ.\nއެވިޑް ކޮލެޖުން ވަނީ މިއަހަރުގެ ޖޫން މަހުގެ ތެރޭގައި އައްޑޫ ސިޓީގައި ހިންގާ އޭޝިޔަން އެކަޑަމީ އޮފް އެރޮނޮޓިކްސް (ޓްރިޕްލް އޭ) ފްލައިންގ ސްކޫލްގެ މިލްކިއްޔާތު އެ ކޮލެޖަށް ގަނެ، އެވިޑް ސްކޫލް އޮފް އޭވިއޭޝަން އިފްތިތާހްކޮށްފައެވެ.\n2005 ވަނަ އަހަރު އުފެދިގެން އައި އެވިޑް ކޮލެޖަކީ، ހެޔޮއަގުގައި މަތީ ތައުލީމު ދިވެހިންނަށް ފޯރުކޮށްދޭ އެންމެ ބޮޑު އެއް ކޮލެޖެވެ. އަދި ހުވަދުއަތޮޅުގައި އެވިޑް ކޮޮލެޖްގެ ކެމްޕަސްއެއް ޤާއިމުކުރެވި ގިނަ ދަރިވަރުންތަކެއް ދަނީ މި ކެމްފަހުން މަތީ ތައުލީމް ހާސިލްކުރަމުންނެވެ.\nއެވިޑް ކޮލެޖުން ޑރ. އަބްދުއްސަމަދު މެމޯރިއަލް ހޮސްޕިޓަލުގެ މުވައްޒަފުންނަށް ތަމްރީނު ޕްރޮގްރާމެއް ފައްޓައިފި


Konme Dhuvahakaai Konme Reaku Dhemafirin Kuranjehey Kanthahthah - Vaguthu\nމެއި 25, 2020 12:58\nބްރޯ ވަޓް އިޒް ދިސް ؟\nމެއި 25, 2020 13:24\nހުސްފޭކް. މުސްލިމުންނަމަ. ދެމަފިރިން ކޮންމެ ދުވަހަކު ކުރަންޖެހޭކަމަކީ ބަރާބަރަށް ނަމާދުތައް ކުރުމާ ގިނަގިނައިން ޤުރްއާން ކިޔެވުން. ކީރިތިރަސޫލާ ދެއްވާފައިވާ އިރުޝާދުތަކުގައި ހިފަހްޓާ ފުރިހަމައަށް އަމަލު ކުރަންވީ. އޭރުން ކާވެނި ބާއްޖަވެރިވެ އުފާވެރި ދިރިއުޅުމެއް ލިބޭނެ.\nމެއި 25, 2020 13:50\nރަގަޅު ވާކައެއް! މިއީ ދެމަރިތިންކަން ނޭގޭ ހުޅަގުގެ ތެޅިބާލާ މީހުންނަށް ހަދާންކޮށްދޭން ލިޔެފައިވާ ލުިޔުމެއް!\nއެކުގައި މަރުވުމާ ހަމައައް ލެއްވުން އެދިގެން ދުޢާ ކުރާތި!!މުޢުމިނުންގެ އެންމެ ބޮޑު ލަތިޔާރަކީ ދުޢާ...ދުޢާ ކުރަން ހަދާންނައްތާ ނުލާތި!!\nމެއި 25, 2020 16:43\nސޮރީ ގަބޫލެއް ނުކުރެވޭ.